Sejarah Sultan Empayar Uthmaniyyah Digulingkan Kerana Pertahan Palestin

Dunia kini sedang hangat dengan isu penindasan negara haram Israel ke atas penduduk Palestin yang seolah-olah tiada penghujungnya. Banyak nyawa tidak berdosa menjadi mangsa akibat kerakusan Zionis menjarah Bumi Palestin.

Pihak Zionis pula semakin berani kerana sokongan kuasa besar seperti Amerika Syarikat. Walaupun negara-negara Arab lain bersatu dalam mengutuk perbuatan Israel tetapi sangat sedikit tindakan yang diambil untuk menghentikan kekejaman itu.

Mungkin mereka takut kehilangan kedudukan, kuasa atau sokongan dari barat, apatah lagi bermusuhan dengan kuasa besar. Sangat sedikit pemimpin hari ini yang mempunyai jiwa dan keberanian seperti Sultan Abdul Hamid II.

Abdul Hamid II adalah Sultan Empayar Uthmaniyyah ke-33 yang memerintah dari tahun 1876 hingga 1909. Beliau merupakan putera kepada Abdulmejid I, Sultan Empayar Uthmaniyyah ke-31.

Berpangkalan di Istanbul, Turki, Sultan Abdul Hamid II yang pakar dalam politik luar mengikuti perkembangan politik di seluruh dunia untuk menjamin keamanan empayarnya. Beliau berusaha mengukuhkan hubungan Empayar Uthmaniyyah dengan negara Islam lain.

Malah, beliau turut menghantar agamawan ke negara-negara sejauh Afrika Selatan dan Jepun dalam usaha menyebarkan Islam dan menentang negara-negara penjajah.

Dari segi dasar ekonomi pula, beliau mengutamakan pembayaran hutang yang ditinggalkan pemimpin-pemimpin sebelumnya. Beliau menandatangani perjanjian dengan pemiutang Eropah pada 1881 untuk melunaskan sebahagian besar hutang-hutang itu.

Orang-orang Yahudi telah tersebar ke seluruh dunia setelah Rom membakar Baitulmaqdis (Jerusalem) pada tahun 70 Masihi. Mereka terpaksa menderita di mana sahaja mereka pergi. Sejak itu, mereka menanti seorang 'penyelamat' atau messiah untuk membebaskan dan mengumpul mereka di satu tempat (negara) sendiri.

Sebelum tibanya messiah mereka, beberapa idealis Yahudi telah berusaha membentuk negara Israel. Kumpulan itu berkumpul di Basel, Switzerland pada tahun 1897 dan digelar sebagai "Zionis", sempena Gunung Zion (kini Haram al-Sharif atau Temple Mount) di mana Masjid Al-Aqsa dibina.

Zionis meminta pertolongan Empayar Inggeris yang merupakan negara paling berkuasa pada masa itu tetapi tuntutan mereka tidak dipandang serius.

Apabila menyedari gerakan Zionis ini semakin kuat, Empayar Inggeris menawarkan wilayah seperti Uganda, Siberia dan Cyprus tetapi mereka menolak. Mereka inginkan Palestin dengan alasan ia merupakan 'tanah yang dijanjikan' seperti disebutkan kitab Taurat.

Lama sebelum Zionis memulakan gerakan mereka, Empayar Uthmaniyyah sudahpun mengambil langkah berjaga-jaga. Pada tahun 1871, mereka mengisyiharkan bahawa 80 peratus Palestin adalah milik Empayar Uthmaniyyah.

Apabila Sultan Abdul Hamid II memerintah pula, beliau sendiri memutuskan untuk menjadi pemilik tunggal kepada Bumi Palestin pada tahun 1883. Ini sekaligus menghalang pendatang Yahudi memiliki wilayah strategik itu.

Pada tahun 1900, Sultan Abdul Hamid II memperkenalkan pula undang-undang yang tidak membenarkan orang Yahudi berada di wilayah Palestin melebihi 30 hari.

Beliau juga menyatakan bahawa mana-mana negara di bawah Kerajaan Uthmaniyyah bukanlah kawasan penempatan bagi orang-orang yang diusir keluar daripada Eropah itu.

Pemimpin gerakan Zionis, Theodor Herzl, meminta untuk menghadap Sultan Abdul Hamid II tetapi ditolak. Herzl kemudian menghantar Philipp Newlinsky pada Mei 1901 untuk menyampaikan tawarannya kepada Sultan.

Gerakan itu menawarkan untuk membayar semua hutang Kerajaan Uthmaniyyah di luar negara dan membantu menaikkan pengaruh empayar itu di Eropah.

Sebagai pertukaran, mereka meminta kebenaran untuk membuka penempatan di Palestin dan mahu negara itu diperintah oleh orang Yahudi.

Herzl mengulangi tawarannya pada tahun berikutnya tetapi jawapan yang diterima masih sama.

Sultan Abdul Hamid II bukanlah anti-Semit (anti-Yahudi) seperti Nazi. Apa yang beliau lakukan adalah demi integriti. Pada waktu itu, orang Yahudi hidup bebas di bawah pimpinannya dan Thessaloniki di Greece adalah bandar Yahudi terbesar dunia di bawah kekuasaan Empayar Uthmaniyyah.

Pada tahun 1909, Gerakan Pemuda Turki cuba untuk menggulingkan Sultan Abdul Hamid II dengan menghalau pemimpin itu ke Thessaloniki dan beliau dikurung di sebuah rumah milik ahli bank Yahudi bernama Allatini.

Sebelum itu, Pemuda Turki menawarkan 150 juta keping emas British kepada Sultan Abdul Hamid II bagi membeli Palestin tetapi ditolak. Bukan sahaja itu, beliau mendakwa akan menolak walaupun ditawarkan semua emas di dunia.

Sultan Abdul Hamid menegaskan bahawa dia berkhidmat untuk masyarakat Islam dan tidak akan mengecewakan nenek moyangnya yang telah mempertahankan Palestin untuk sekian lama. Dia juga tidak menerima penubuhan negara baru di tanah Palestin.

Dengan bantuan Yahudi dan gerakan Zionis, Pemuda Turki menggunakan segala propaganda untuk melemahkan pemimpin Uthmaniyyah itu. Akhirnya, mereka berjaya menggulingkan Sultan Abdul Hamid II dan menasionalisasikan semua wilayah milik pemimpin itu. Yahudi kemudian dibenarkan menetap di Palestin.

Pada 1917, gerakan Zionis membuat perjanjian dengan Menteri Luar Britain ketika itu, Arthur Balfour. Melalui Deklarasi Balfour, Empayar British memberi lampu hijau kepada penempatan Yahudi di tanah Palestin.

Dengan bantuan tentera British, penempatan Yahudi semakin membesar. Mereka juga boleh membeli tanah di Palestin apabila penduduk tempatan terpaksa menjualnya di bawah tekanan ekonomi dan penindasan.

Pada 1947, lebih dari separuh penduduk Palestin adalah orang Yahudi. Beberapa kumpulan berpengaruh Yahudi memaksa Inggeris membantu menubuhkan negara Yahudi. Setahun kemudian, satu referendum dikeluarkan dan dipersetujui oleh PBB.

Negara baru itu dinamakan sebagai Israel sempena gelaran Nabi Yaakub a.s. Sebahagian besar orang Arab di Palestin terpaksa meninggalkan kediaman mereka dan berpindah ke penempatan sementara apabila tanah mereka dirampas Yahudi.

Sehingga hari ini, penduduk Palestin terus ditekan, ditindas dan dianiaya oleh negara haram Israel.


Kisah Pelukis Jepun Yang Melukis Hanya Dengan Microsoft Excel

Bagi mereka yang seringkali berdepan dengan tugasan yang memerlukan pengurusan data dan statistik, perisian Microsoft Excel menjadi salah satu pilihan popular pengguna di seluruh dunia.

Mampu menguruskan data, perkiraan, statistik dan maklumat dengan cara yang bolehlah dikatakan mudah, selain daripada penggunaan pengaturcaraan yang ringkas untuk kita mampu menghasilkan sistem yang baik - kemudahan mesra pengguna ini menyebabkan Excel menjadi de facto standard perisian statistik.

Tetapi tahukah anda tentang seorang pelukis bernama Tatsuo Horiuchi dari Jepun, yang menjadikan perisian tersebut sebagai perkakas utama untuk dia menghasilkan karya seni?

Selepas menjalani persaraan sekitar awal abad ke 21, Tatsuo Horiuchi mula mencari hobi untuk mengisi masa lapang.

Dia merancang mahu melukis, namun sifat kedekut (diakui sendiri oleh dirinya) serta tidak suka mengeluarkan belanja bagi membeli peralatan seni, membuatkan dirinya sedar dia perlu bergantung hanya dengan komputer dan mesin pencetak.

Bagi majoriti orang lain, untuk melukis di komputer - perisian yang akan disebut-sebut biasanya adalah Adobe Photoshop, CorelDraw atau paling kurang pun Microsoft Paint, yang sudah terpasang dalam semua komputer.

Semua pilihan yang memerlukan Horiuchi mengeluarkan belanja tambahan ditolak, kerana bagi beliau harga yang diminta terlalu tinggi. Microsoft Paint pula bagi Horiuchi, terlalu terhad fungsinya.

Semasa masih bertugas, Horiuchi pernah melihat rakan sejawatnya menyediakan hamparan-hamparan data statistik lengkap dengan graf menggunakan perisian Microsoft Excel.

Dia sedar perisian itu mampu melukis, tetapi kemahiran dirinya masih rendah kerana dia tidak pernah menggunakan perisian itu sebelum itu.

Bagi memulakan minatnya secara serius, Horiuchi membeli sebuah komputer yang lengkap dengan kumpulan perisian Microsoft Office membolehkan Horiuchi memulakan hobi barunya.

Dia meletakkan sasaran peribadi untuk mampu menghasilkan karya yang layak dipamerkan kepada orang ramai dalam tempoh 10 tahun.

Pada peringkat awal, Horiuchi turut sama cuba mempelajari fungsi lukisan yang ada pada Microsoft Word - sebuah lagi perisian yang SEBENARNYA lebih sesuai untuk dijadikan perkakas lukisan; namun bagi Horiuchi, Word masih terhad kepada dimensi kertasnya yang perlu mengikut saiz tertentu.

Excel pula tiada had dari segi saiz, di mana saiz kanvas yang akan digunakan hanya bergantung kepada saiz lukisan yang mahu dihasilkan.

Untuk tempoh beberapa tahun, Horiuchi mula melatih dirinya sendiri sehinggalah pada tahun 2006, dia memberanikan diri menyertai pertandingan lukisan di Jepun yang bertemakan fungsi Autoshape dalam Microsoft Excel.

Hasil karya yang terhasil daripada kerja tangan Horiuchi, diberi judul 'Bunga Ceri di Tepi Runtuhan Istana' diakui kualitinya oleh panel hakim, jauh mendahului peserta-peserta lain - melayakkan beliau mendapat tempat pertama.

Kemenangan itu menyebabkan lukisan beliau yang terhasil mula tular dikongsikan orang ramai, yang takjub dengan ketelitiannya. Apatah lagi apabila orang ramai diberitahu karya itu terhasil menggunakan Microsoft Excel!

Merasai populariti kali pertama selepas berusaha keras mempelajari perisian itu, Horiuchi tidak mudah leka. Dia mula memperbaiki teknik penghasilan karyanya, mempelajari lebih banyak kaedah yang boleh membantu karyanya tampak lebih realistik.

Dia memenangi pertandingan sama untuk dua tahun berikutnya sebelum namanya mula menjadi sebutan media Jepun. Horiuchi mula dipaparkan dalam majalah pengkomputeran tempatan atas kejayaan beliau menggabungkan kemahiran dalam ruangan yang jarang diterokai individu lain secara mendalam.

Keunikan itu diiktiraf kerajaan Jepun sendiri, yang menganugerahkan beliau dengan sijil penghargaan atas usaha inovatif menggunakan kemahiran ICT dan seni, seterusnya mampu mempunyai karier baru sebagai artis dan guru selepas persaraan yang mengajar orang ramai menggunakan perisian Excel.

Oleh kerana status Microsoft Excel sendiri sebagai sebuah perisian data, tidak ramai pengkarya yang benar-benar serius menggunakan perisian tersebut sebagai peralatan utama dalam karier seni.

Selain Horiuchi, seorang lagi pereka grafik bernama Danielle Aubert pernah mengkompilasikan hasil lukisannya menggunakan Microsoft Exel selama 16 bulan yang lebih mirip kepada karya piksel (pixel arts) dalam buku '16 Months Worth of Drawings in Microsoft Excel', diterbitkan pada tahun 2006.

Namun pada pendapat penulis, jika dibandingkan karya yang terhasil - nyata karya Horiuchi jauh sekali tarafnya dari segi kualiti dan kemahiran walaupun kedua-duanya membawa tema berbeza, disebabkan oleh elemen-elemen halus yang menjadikan karya Horiuchi tampak hidup.

Karya Aubert tampak dibuat dengan Excel sementara lukisan Horiuchi pula sukar dipercayai dibuat dalam perisian mengurus data.

Kini Horiuchi terus aktif berkarya menggunakan tetikus, terlibat dalam pertunjukan seni secara kecil-kecilan di sekitar Jepun serta melatih individu yang berminat untuk mendalami kemahirannya yang nyata unik.

Semua karya beliau, baik yang buruk (seperti di atas), sederhana dan yang terbaik terus dipamerkan di galeri dalam talian kelolaannya, membuktikan usia lanjut sepatutnya tidak menjadi penghalang untuk anda mempunyai kemahiran baru yang mampu menjadi penyambung karier anda.

Kejayaan Horiuchi juga jelas menunjukkan kita tidak sepatutnya mengeluh dengan kekurangan yang kita ada - kerana dengan fokus dan usaha, siapa saja mampu jadi seseorang seperti Horiuchi yang melukis bukan dengan perisian sepatutnya.


Kisah Mafia Dikehendaki Terkantoi Selepas Muat Naik Video Masakan di Youtube

Seorang samseng Itali yang menyembunyikan diri di Republik Dominican akhirnya berjaya diberkas dan diekstradisi setelah 'terkantoi' memuat naik rakaman video dirinya membuat tutorial masakan di YouTube.

Menurut akhbar The Guardian, lelaki yang bernama Marc Feren Claude Biart itu merupakan salah seorang ahli keluarga Cacciola dari kumpulan Mafia 'Ndrangheta. Kumpulan sindiket jenayah terancang ini berpusat di wilayah Calabria di barat daya Itali dan wujud sejak abad ke-18 lagi.

Kumpulan ini juga dikatakan lebih berjaya berbanding Cosa Nostra atau Mafia Sicily beberapa tahun kebelakangan ini dari segi pengaruh dan aktiviti jenayah mereka. 'Nrangheta juga telah lama melangkawi Cosa Nostra Sicily sebagai organisasi Mafia yang terbesar di Itali.

Organisasi ini bertanggungjawab menyeludup sebahagian besar kokain yang masuk ke dalam negara-negara Eropah.

Biart telah menjadi buruan dan pelarian sejak tahun 2014 lagi apabila pendakwa raya Itali mengeluarkan waran penangkapannya atas kesalahan menyeludup kokain ke Belanda.

Menurut NBC News, Biart hidup tanpa dikesan di Boca Chica, Republik Dominika, setelah berpindah lima tahun yang lalu dari Costa Rica.

Dia berjaya bersembunyi dan amat berhati-hati untuk tidak bercampur dengan komuniti Itali di Kepulauan Caribbean itu sehinggalah dia melakukan satu kesilapan besar apabila "menayang" kehebatannya memasak hidangan Itali bersama isteri di saluran YouTube miliknya.

Tidak dapat dipastikan berapa banyak video yang telah dimuat naik dan berapa lama dia mula merakam tutorial masakan Itali sebelum tertangkap.

Walaupun dia berjaya mengelak wajahnya daripada dirakam kamera, Biart tetap dikenali kerana tatu khas yang terdapat pada tubuhnya. Lelaki berusia 53 tahun itu kemudian diekstradisi dan diterbangkan ke Milan untuk menghadapi perbicaraan.

Bagi Organisasi Polis Jenayah Antarabangsa atau INTERPOL, penangkapan Biart merupakan kejayaan terbaru dalam beberapa siri operasi yang bertujuan untuk melumpuhkan sindiket Mafia 'Ndrangheta.

Malah, INTERPOL melancarkan operasi khas yang diberi nama I-CAN yang bermaksud Interpol Coorperation Against 'Ndrangheta atau Kerjasama Interpol Terhadap ‘Ndrangheta.

INTERPOL telah bergabung dengan pelbagai pihak berkuasa di seluruh Eropah pada tahun 2020 dalam usaha mereka untuk melancarkan serangan ke atas kumpulan Mafia yang dianggap wujud di "setiap benua dunia" ini.

Sebelum penangkapan Biart, pihak berkuasa berjaya menangkap mafioso (ahli mafia) lain bernama Francesco Pelle yang telah menjadi buruan pihak berkuasa selama 14 tahun. Pelle diberkas ketika sedang menerima rawatan COVID-19 di salah sebuah klinik di Lisbon, Portugal.

Pelle dianggap sebagai salah seorang suspek buruan paling berbahaya dan dikehendaki di Itali. Dia terlibat dalam percubaan bunuh ketua kumpulan pesaingnya, Giovanni Luca Nirta. Walaupun mangsanya selamat tetapi isteri kepada ketua kumpulan pesaing itu, Maria Strangio, tidak bernasib baik.

Percubaan bunuh itu adalah sebahagian daripada pertelingkahan yang berlaku antara keluarga Pelle-Romeo dan Nirta-Strangio. Keluarga Nirta kembali membalas dendam sehingga menyaksikan enam orang kenalan rapat Francesco Pelle dibunuh di Duisburg, Jerman, pada tahun 2007.

Sebelum Pelle, salah seorang lagi penjenayah Mafia Camorra dari keluarga Di Lauro telah ditangkap pada tahun 2019. Lelaki bernama Marco Di Lauro itu sedang menikmati hidangan pasta ketika pihak berkuasa menerjah masuk ke pangsapurinya di Naples. Seperti Pelle, Di Lauro juga telah menjadi buruan selama 14 tahun.

Kini, kumpulan Mafia 'Ndrangheta sedang melalui satu perbicaraan kumpulan jenayah terancang yang terbesar di Itali dalam tempoh 30 tahun.

Pihak pendakwa raya memerlukan masa lebih daripada tiga jam untuk membaca sebanyak 355 nama defendan semasa perbicaraan bersejarah itu bermula.

Pihak berkuasa menganggarkan bahawa perbicaraan kumpulan Mafia terkenal yang diadakan di kampung halaman organisasi Ndangheta di Calabria itu mungkin akan berlangsung selama dua tahun atau lebih.

Perbicaraan ini akan merangkumi pelbagai kes jenayah seperti pembunuhan, penculikan dan perdagangan dadah antarabangsa. Menurut BBC, lebih daripada 900 saksi dijangka akan memberi keterangan pada Januari 2022.

Seorang profesor Kriminologi dari Universiti Oxford, Federico Varese, mengatakan bahawa perbicaraan itu akan membuka mata orang-orang Itali. Mereka akan mengetahui betapa besarnya kegiatan penyeludupan dadah, pembunuhan dan syarikat pinjaman haram kumpulan Ndrangheta berlaku dalam masyarakat.

Varese juga mendakwa orang ramai akan terkejut apabila menyedari bahawa kumpulan itu sudah lama berakar umbi di wilayah mereka sehingga terpaksa memanggil ratusan orang dalam perbicaraan mahkamah.

2. Mafia buruan pihak berkuasa Itali ditahan di Kepulauan Caribbean


Teori Konspirasi Sumpahan Keluarga Kennedy

Keluarga Kennedy merupakan salah sebuah keluarga yang paling terkenal dan berpengaruh di Amerika Syarikat. Keturunan pasangan Joseph Kennedy Sr. dan Rose Fitzgerald Kennedy itu berjaya menduduki jawatan tertinggi dalam negara, dari anggota kongres, senator malah sehingga kepada presiden Amerika Syarikat.

Walaupun terkenal dan berkuasa, keluarga Kennedy sebenarnya melalui pelbagai keperitan yang berterusan apabila ramai ahli keluarga meninggal dunia pada usia muda walaupun mempunyai masa hadapan yang cerah.

Ada yang ditembak mati, kemalangan pesawat, overdose dan beberapa kemalangan lain yang menjadi punca kematian ahli keluarga ini. Ramai menganggap keadaan ini sebagai satu "sumpahan". Sama ada ia benar atau tidak, berikut adalah senarai ahli keluarga Kennedy yang meninggal dunia pada usia muda.

Anak sulung keluarga Kennedy ini merupakan juruterbang Tentera Laut semasa WWII. Dia terlibat dalam banyak misi tempur tetapi terbunuh dalam satu letupan pesawat yang misteri ketika melakukan satu misi rahsia pada tahun 1944.

Ketika meninggal dunia, Joseph berusia 29 tahun. Dia kemudian dianugerahkan pingat Navy Cross. Menurut adiknya John F. Kennedy, Joseph menolak cuti yang diberikan untuk pulang ke Amerika sebaliknya kekal berada di Perancis ketika operasi D-Day sehingga dia menemui ajal.

Kathleen yang merupakan anak keempat keluarga Kennedy telah menjadi sukarelawan Palang Merah semasa WWII. Dia mula berkhidmat di New York dan kemudian di London.

Kathleen kemudian berkahwin dengan seorang bangsawan Britain, William Cavendish, iaitu Marquess of Hartington. Suaminya meninggal dunia tidak lama selepas dipanggil berkhidmat untuk tentera pada tahun 1944.

Kathleen kekal di England selepas perang dan meninggal dunia dalam nahas pesawat di Perancis pada tahun 1948 ketika hanya berusia 28 tahun.

John F. Kennedy Jr merupakan anak kepada mendiang presiden Amerika Syarikat yang ke-35, John F. Kennedy. Ketika berusia 38 tahun, John F. Kennedy Jr. terbunuh apabila pesawat kecil yang dipandunya terhempas di laut berhampiran Martha's Vineyard.

Kemalangan itu turut meragut nyawa isterinya, Carolyn Bessette Kennedy dan iparnya, Lauren Bessette. Bapa saudaranya, Edward M. Kennedy menyifatkan John F. Kennedy Jr. sebagai seorang yang gembira, bersemangat dan suka pengembaraan tetapi malangnya meninggalkan mereka terlalu awal.

David merupakan anak lelaki kepada Ethal dan Robert F. Kennedy. Dia ditemui mati ketika berusia 28 tahun di sebuah bilik hotel di Palm Beach, Florida, pada 1984 setelah bertahun-tahun bergelut dengan masalah ketagihan dadah.

David dilaporkan terlibat dengan dadah kerana trauma dengan kematian bapanya yang ditembak mati pada tahun 1968.

Seorang lagi anak lelaki Ethal dan Robert F. Kennedy telah meninggal dunia dalam satu kemalangan sukan ski pada tahun 1997. Menurut New York Times, Michael yang merupakan pakar ski telah terbabas dan melanggar sebatang pokok ketika bermain sukan "berbahaya" iaitu gabungan olahraga alpine dan bola sepak.

Michael berusia 39 tahun ketika menghembuskan nafasnya yang terakhir. Kakak mendiang, Kathleen Kennedy Townsend, yang merupakan wakil gabenor ketika itu membacakan Bible ketika pengebumiannya.

Maeve merupakan anak kepada Kathleen Kennedy Townsend yang juga cucu kepada Robert F. Kennedy. Pada 2 April 2020, Maeve dan anaknya lelakinya berusia 8 tahun, Gideon Kennedy Mckean, hilang ketika mendayung sampan di kediaman Kathleen di Shady Side. Maryland.

Mayat Maeve ditemui seminggu kemudian manakala mayat anaknya pula dua hari selepas itu. Akhbar melaporkan tragedi ini sebagai salah satu "Sumpahan Kennedy" yang telah banyak meragut nyawa keluarga itu.

Seorang lagi cucu perempuan Robert F. Kennedy ditemui mati di perkarangan rumah keluarga Kennedy yang terkenal di Pelabuhan Hyannis, Massachusetts, pada Ogos 2019.

Pihak berkuasa mengatakan bahawa Saoirse yang berusia 22 tahun itu meninggal dunia akibat lebihan dos yang tidak disengajakan. Saoirse yang merupakan pelajar Boston College pernah menulis di akhbar sekolah menengahnya bahawa dia menghadapi kemurungan.

Sejuruh selepas meraikan kemenangannya sebagai calon utama presiden bagi California Democratic pada tahun 1968, Bobby Kennedy telah ditembak mati di Ambassador Hotel, Los Angeles.

Adik kepada Presiden John F. Kennedy ini merupakan bekas Peguam Negara Amerika dan Gabenor New York ketika itu. Kematian Robert selepas abangnya pada 1963 merupakan permulaan bagi spekulasi teori konspirasi "Sumpahan Kennedy".

Pada 22 November 1963, Presiden ke-35 Amerika ini ditembak mati di Dallas ketika berarak di atas sebuah kereta. Kematian presiden pada usia 46 tahun itu mengejutkan seluruh negara.

Adiknya, Robert F. Kennedy, berusaha meneruskan legasi abangnya di arena politik tetapi tidak kesampaian apabila dia juga menjadi mangsa tembakan lima tahun kemudian.


5 Versi Peta Dunia Berlainan Yang Jarang Anda Lihat

Walaupun ada segelintir individu masih kuat mempertahankan pendapat mereka bahawa bumi berbentuk ibarat permukaan rata - bagi majoriti antara kita, kita berpegang bahawa bumi itu bulat.

Oleh kerana bentuknya yang bulat, sebenarnya tidak wujud sebarang titik tengah tetap yang layak kita katakan sebagai 'pusat bumi' sekiranya kita cuba melukis peta dunia. Pengaruh pendidikan barat dalam melakar peta dunia mengakibatkan kita terbiasa dengan peta dunia yang dilukis daripada perspektif mereka, membuatkan kita menerima konsep peta dunia perlu dibuat dalam versi yang dikenali sebagai projeksi Mercator.

Realitinya, terdapat banyak lagi versi peta dunia yang mencabar kedudukan ini kerana bumi ini bulat - jadi di mana-mana pun boleh dianggap titik tengahnya.

Sekitar abad ke 16, Maharaja Wanli daripada Dinasti Ming mengarahkan seorang mubaligh Kristian bernama Matteo Ricci bersama beberapa orang pegawai kerajaan ketika itu melakar peta dunia, berdasarkan kepada usaha ahli-ahli kartografi barat tetapi bezanya - China diletakkan sebagai pusat dunia.

Peta yang dikenali sebagai Kunyu Wanguo Quantu dihasilkan oleh Ricci, Ketua Mubaligh Kristian dari Itali yang pada ketika itu terkenal sebagai seorang ahli matematik dan juga kartografi dikeluarkan dua kali, pada tahun 1584 dan juga versi yang telah ditambah baik pada tahun 1602.

'Kunyu Wanguo Quantu' atau 'Peta 10,000 Negara Dunia' merupakan peta dari China paling tua, meletakkan China berada pada kedudukan tengah seiring dengan pendapat mereka bahawa China adalah 'Negara Pertengahan' atau Zhongguo.

Hanya 6 salinan asal peta ini tinggal, satu disimpan di Bandar Vatican, 3 salinan di Jepun, satu salinan milik peribadi seorang pengumpul di Paris dan satu lagi di James Ford Bell Library di Minnesota, Amerika Syarikat.

Sekiranya 'Kunyu Wanguo Quantu' merupakan versi lama peta dunia yang meletakkan China di tengah-tengah, idea sama peta dunia mirip dengannya terus wujud dalam versi yang dinamakan 'peta dunia Pasifik'; merujuk kepada Lautan Pasifik.

Tanpa mengambil kira garisan meridian yang digunakan sebagai titik tengah bumi dalam melukis peta, peta berorientasikan Lautan Pasifik ini meletakkan kawasan Asia sebagai kawasan tengah bumi dan kawasan Eropah di bahagian sisi.

Jika dibandingkan kaedah lakaran yang digunakan oleh projeksi Mercato dengan kaedah berfokuskan kepada lautan Pasifik, nampak tidak banyak gangguan wujud pada pembahagian dan pemotongan kawasan-kawasan tanah di bahagian peta.

Oleh kerana itulah ada negara seperti Australia dan Jepun yang mengiktiraf penggunaan peta ini secara rasmi.

Sekiranya peta Pasifik berjaya melakukan pembahagian bumi dengan baik, peta yang menjadikan benua Amerika sebagai titik tengah gagal sekali dalam menggambarkan rupa bentuk muka bumi dengan baik.

Lihat sahaja peta di atas dan bagaimana kawasan Asia dibelah kepada dua, hanya untuk membolehkan benua Amerika menjadi fokus. Walaupun begitu, banyak pihak yakin peta ini hanya dihasilkan sebagai bahan lawak - untuk mengutuk Amerika Syarikat yang sering meletakkan diri mereka sebagai 'abang besar dunia.'

Namun masalahnya ekoran daripada penyebaran peta ini secara meluas, memang ada segelintir individu serta organisasi di Amerika Syarikat yang menggunakan peta ini tanpa mempedulikan Asia yang telah dipotong dua.

Kita sudah biasa dengan peta dunia yang dilakar berdasarkan pandangan dari sisi. Bagaimana pula sekiranya bumi 'diratakan' dalam bentuk peta dari sudut atas?

Dipopularkan oleh cendekiawan Islam, Abu Raihan al-Biruni yang berasal dari Parsi sekitar awal abad ke 11 - beliau yang terkenal ketika zamannya sebagai seorang pakar astronomi, peta yang dibuat beliau dikenali sebagai projeksi Azimuth.

Walaupun kurang diambil kira semasa pengenalannya, projeksi yang dilakukan beliau mula ditambah baik disebabkan oleh ketepatannya dalam mengukur jarak dari pusat bumi yang dipilih - membolehkan lakaran yang dibuat mempunyai kadar ralat yang lebih rendah berikutan bentuknya yang mirip sebuah 'kubah' yang diratakan.

Anda sedar tak, selama ini logo Pertubuhan Bangsa-Bangsa Bersatu menggunakan peta dunia jenis Azimuthal? Mesti ramai tak perasan peta dunia pada logo tersebut berbeza berbanding peta yang biasa kita lihat.

Salah satu peta yang paling kuat mencabar konsep berkenaan bentuk bumi yang bulat, seterusnya membolehkan kita mentafsir kawasan geografi dari perspektif mana sekalipun kita berada - adalah peta yang dikenali sebagai 'South-up' atau 'Atas Selatan'.

Peta dunia ini memaparkan keseluruhan geografi bumi dalam bentuk terbalik. Bagaimanapun realitinya yang harus kita sedar - setiap lokasi di muka bumi ini sebenarnya boleh dilihat dari pelbagai perspektif berbeza.

Hanya kerana kita terbiasa dengan konsep peta di mana 'utara itu ke atas, selatan itu ke bawah', kita akan merasa aneh melihat peta yang melanggar konsep itu.

Peta paling lengkap diketahui membawa konsep ini pada mulanya adalah hasil lakaran Abu Abdullah Muhammad al-Idrisi, seorang ahli kartografi Arab yang melakarkan peta dunia secara 'terbalik' direkodkan dalam koleksi yang dinamakan Tabula Rogeriana pada tahun 1154.

Sebelum beliau, telah wujud beberapa versi peta berbeza sejak abad ke 9 hasil kajian ahli kartografi Arab yang membawa konsep serupa disebabkan oleh kepentingan kedudukan kota Mekah kepada masyarakat Islam zaman tersebut. Mekah dipilih sebagai titik tengah lakaran peta dunia ketika itu oleh ahli-ahli kartografi Muslim.

Selepas penciptaan kompas yang membolehkan kita mengetahui arah utara serta pemahaman kita berkenaan paksi bumi semakin berkembang, masyarakat dunia mula membiasakan diri dengan lakaran peta yang dapat kita lihat sekarang.

Projeksi Mercator menjadi standard utama bentuk peta dunia, bermula pada abad ke 16, dianggap kaedah paling mudah difahami dalam melukis bentuk muka bumi walaupun kritikan terhadap kadar ralatnya yang besar terus kedengaran.


Keunikan Jalan Raya di Jepun Yang Menghasilkan Melodi Bila Dilalui Kenderaan

Bayangkan anda sedang memandu di jalan raya, tiba-tiba anda boleh mendengar satu melodi atau lagu yang terhasil daripada gegaran dari tayar anda apabila melalui satu bahagian di jalan tersebut. Menariknya, bunyi ini bukanlah dihasilkan oleh radio, alat pembesar suara atau apa-apa alat bantuan suara yang lain, sebaliknya terhasil daripada gegaran kereta anda ketika melalui jalan tersebut.

Di jalan raya, kita biasa melihat "jalur rentas kuning" yang memberi amaran kepada pemandu untuk memperlahankan kenderaan kerana menghampiri persimpangan atau tanda amaran anda sedang memasuki kawasan kerap kemalangan. Gegaran yang dihasilkan ketika melalui garisan ini akan mengingatkan pemandu untuk memperlahankan kenderaan.

Namun, di beberapa buah negara seperti Jepun, mereka telah mencipta variasi pelbagai jalur dimana apabila kenderaan melaluinya, ia akan menghasilkan pelbagai jenis melodi yang bersambung-sambung menjadi sebuah lagi.

Penambahan "fungsi" unik sebegini asalnya diwujudkan sekadar fungsi kosmetik yang menghiburkan pengguna jalan raya bagi mewujudkan mood keseronakan kepada pemandu supaya mereka lebih fokus.

Seorang jurutera Jepun bernama Shizuo Shinoda sedang menggali dengan jentolak ketika dia secara tidak sengaja mengikis beberapa tanda jalan dengan mesinnya itu. Kemudian ketika dia memandu di atas tanda jalan itu, dia menyedari bahawa getaran yang dihasilkan di dalam keretanya dapat didengar sebagai sebuah melodi.

Pada tahun 2007, sepasukan jurutera dari Institut Penyelidikan Perindustrian Hokkaido menyempurnakan reka bentuk Shinoda dan membina sejumlah "jalan muzikal" di Jepun. Jalan-jalan ini mempunyai garisan yang dipotong dengan pelbagai ketebalan dan panjang serta pada sela waktu yang sangat spesifik di sepanjang permukaan jalan.

Bergantung pada seberapa jauh jarak alur dan seberapa dalam ia, sebuah kereta yang bergerak di atasnya akan menghasilkan serangkaian nada tinggi atau rendah, membolehkan para jurutera ini menghasilan nada yang berbeza. Semakin dekat alur, semakin tinggi nada bunyi yang dihasilkan.

Namun, faktor terpenting dalam memastikan melodi yang dihasilkan seperti yang dirancang adalah kelajuan kereta itu sendiri. Secara tidak langsung, ianya menggalakkan kenderaan memperlahankan kenderaan mengikut papan tanda halaju yang diletakkan di tepi jalan tersebut.

Jalan muzikal pertama walaubagaimanapun bukanlah dihasilkan oleh orang Jepun. Ia pertama kali dihasilkan di Gylling, Denmark oleh dua pengkarya senia Denmark, Steen Krarup Jensen dan Jakob Freud-Magnus pada Oktober 1995.

Dikenali sebagai Asphaltophone, jalan ini diperdibuat dari beberapa siri garisan jalan dengan pelbagai ketebalan, dijarakkan pada sela waktu tertentu sehingga ketika kenderaan bergerak di atas garisan penanda tersebut, getaran yang disebabkan oleh roda dapat didengar di dalam kereta.

Terdapat empat (mungkin lebih lagi) jalan muzikal di Jepun, masing-masing di Hokkaido, Wakayama, Shizuoka dan Gunma. Kesemuanya memainkan lagu yang berbeza. Jalan-jalan ini dibuat sepanjang antara 175 hingga 250 meter dan melodi ini terhasil daripada puluhan hingga ratusan garisan pada jalan-jalan ini.

Selain papan tanda jalan, jalan-jalan unik ini ditandai dengan nota muzik berwarna yang dilukis di permukaan jalan yang memberi amaran kepada pengguna kenderaan mengenai bunyi muzik yang bakal mereka dengar. Alur garisan melodi ini diletakkan berhampiran tepi jalan dan bukan di tengah, jadi pemandu mempunyai pilihan untuk melaluinya atau menghindarinya.

Untuk mendengar lagu, pemandu perlu memastikan tingkap kereta ditutup dan memandu dengan kelajuan 45km/j dengan satu roda di atas alur. Sekiranya terlalu laju, ia akan berbunyi seperti pita dimainkan dengan laju sementara memandu terlalu perlahan akan memberi kesan sebaliknya.

Idea jalan muzikal ini menarik minat para jurutera di beberapa negara lain. Terdapat satu "Singing Road" di Korea Selatan yang berdekatan dengan Anyang di Gyeonggi. Ia akan menghasilkan lagu "Mary Had a Little Lamb" apabila kereta melaluinya.

Tidak seperti jalan muzikal lain, ia dirancang bukan untuk menarik pelancong tetapi untuk membantu pemandu tetap berwaspada dan fokus memandu. Laluan "Singing Road" terletak di bahagian lebuh raya yang sangat berbahaya di mana banyak kemalangan berlaku kerana pemandu tertidur atau memandu laju.

Mengikut statistik, 68% kemalangan jalan raya di Korea Selatan disebabkan oleh kecuaian pemandu yang tidak fokud, tidur atau memandu laju. Oleh itu, fungsi jalan muzikal di Korea ini adalah sebagai fungsi keselamatan tambahan untuk mengurangkan kemalangan di kawasan tersebut.

Amerika Syarikat mendapat jalan raya muzikal pertamanya pada tahun 2008. Ia pada mulanya dibina di Avenue K di Lancaster, California untuk sebuah iklan komerisal Honda. Dinamakan "The Civic Musical Road" sempena model Honda Civic, ia dibina sepanjang suku batu jauh dan menghasilkan melodi dari bahagian akhir lagu 'William Tell Overture'.

Jalan muzik lain yang wujud terletak di perkampungan Tijeras di New Mexico. Memandu di garisan khas ini pada kelajuan 70km/j membolehkan pemandu mendengar melodi dari lagu  terkenal "America the Beautiful". Projek ini dibiayai oleh National Geographic Society, dan dikawal selia oleh Jabatan Pengangkutann New Mexico yang mengatakan bahawa motif sebenar di sebalik jalan muzikal ini adalah membuat pemandu memperlahankan kenderaan.


7 Fakta Penting Tentang Masjid Al-Aqsa Yang Ramai Tak Tahu

Mungkin ada di antara kita yang tak tahu bahawa jika anda melakukan pencarian Masjid Al-Aqsa di Google, kebanyakan gambar yang terpapar iaitu struktur kubah berwarna emas.

Sebenarnya, struktur kubah emas ini bukanlah Masjid Al-Aqsa walaupun ramai di antara kita yang tersalah anggap.

Struktur ini adalah Qubbat As-Sakhrah atau Dome of the Rocks (Kubah Batu), dan ia berbeza dengan Masjid Al-Aqsa.

Kekeliruan ini berlaku kerana Dome of the Rock ini terletak dalam kawasan Al-Aqsa, berhampiran dengan masjid di situ.

iluminasi.com kongsikan 7 fakta yang ramai tak tahu tentang Al-Aqsa atau Masjid Al-Aqsa.

Sebenarnya terdapat banyak masjid di tapak yang mana kita kenali sebagai Masjid Al-Aqsa.

Kita cenderung menganggap Masjid Al-Aqsa sebagai bangunan di sudut paling selatan masjid ini dengan kubah berwarna perak gelap, tetapi sebenarnya itu adalah Masjid Qibli.

Ia mendapat nama ini kerana berada di kedudukan paling dekat dengan kiblat.

Masjid ini dibina pada zaman Kalifah Abdul Malik bin Marwan dan disiapkan pada zaman Al-Walid bin Abdul Malik.

Al-Aqsa, seperti yang disebutkan dalam Al-Quran, merujuk kepada seluruh plaza di Baitulmaqdis termasuk dengan masjid, arena, gerbang, air pancut, menara dan banyak mercu tanda keagamaan dan bersejarah lainnya.

Seluruh tanah di sebalik dinding kompleks ini dikenali sebagai Masjid Al-Aqsa, juga disebut sebagai al-Haram as-Sharif.

Selain daripada Kaabah, Masjid Al-Aqsa adalah satu-satunya masjid yang dinyatakan dalam Al-Quran:

Maha Suci Allah yang telah menjalankan hambaNya (Muhammad) pada malam hari dari Masjid Al-Haraam (di Makkah) ke Masjid Al-Aqsa (di Palestin), yang Kami berkati sekelilingnya, untuk memperlihatkan kepadanya tanda-tanda (kekuasaan dan kebesaran) Kami. Sesungguhnya Allah jualah yang Maha Mendengar, lagi Maha Mengetahui. (Al-Israa' 17:1)

Dome of the Rock dibina oleh Khalifah Umayyah Abdul Malik ibn Marwan.

Ia pada asalnya adalah kayu dengan penutup tembaga, plumbum atau seramik.

Kubah ikonik yang kita semua kenal pada hari ini berwarna emas itu dibina hampir seribu tahun kemudian semasa pemerintahan Khalifah Uthmaniyyah, Suleyman the Magnificent.

Lapisan emas khas ditambahkan ke kubah bersama dengan jubin Uthmaniyyah ke fasad bangunan.

Walaupun tidak ada catatan yang tepat tentang siapa dan berapa orang yang dikebumikan di sini, tanah perkuburan di al-Haram as-Sharif adalah tempat bersemadinya ramai Nabi dan para sahabat Rasulullah S.A.W.

Ketika orang Rom mengusir orang Yahudi dari kota tersebut, sebahagian besar penduduk Rom menggunakan kawasan Masjid Al-Aqsa sebagai tempat pembuangan sampah.

Ketika Saidina Umar R.A. membuka kota ini untuk Islam, beliau membersihkan sampah dengan tangannya sendiri.

Beliau juga mengakhiri pembuangan orang Yahudi selama berabad-abad, lantas memberikan keluarga-keluarga pelarian ini hak untuk tinggal di Baitulmaqdis sekali lagi.

Salah seorang sarjana paling terkenal dalam sejarah Islam iaitu Imam Abu Hamid Al-Ghazali, menghabiskan masa hidupnya di Masjid Al-Aqsa.

Di sinilah lokasi di mana Imam Al-Ghazali menulis apa yang dianggap sebagai karya agungnya, Ihyaa Ulum Al-Din (Kebangkitan Ilmu Agama).

Pada tahun 1969, keseluruhan Masjid Qibali telah terbakar. Sejak itu masjid ini dibina semula, tetapi kejadian yang berlaku tidak lama dahulu ini menunjukkan betapa pentingnya kita menjaga tapak suci ketiga dalam Islam ini.

NGO dari United Kingdom iaitu Muslim Hands telah telah bekerjasama dengan Wakaf Al-Aqsa sejak tahun 2008, menjalankan kerja-kerja pemulihan dan pemeliharaan yang penting.


Dahomey Amazon, Pasukan Pahlawan Wanita Yang Menentang Penjajahan Barat di Afrika Barat

Sekiranya anda pernah menonton filem Black Pamther keluaran Marvel tahun 2018, anda pastinya teruja dengan lakonan Chadwick Boseman dan Michael B Jordan yang mendapat pujian tinggi untuk peranan mereka dalam tersebut.

Namun, pujian juga seharusnya diberikan kepada watak Dora Milaje, anggota unit pasukan khas kerajaan Wakanda yang hanya dianggotai pahlawan wanita. Mungkin ramai yang tidak tahu, inspirasi di sebalik watak pahlawan wanita ini sebenarnya datang daripada sejarah sebenar di Afrika Barat satu ketika dahulu.

Dahomey Amazon atau dikenali sebagai Mino (bermaksud "Emak kami" dalam bahasa bangsa Fon) merupakan sebuah unit ketenteraan yang dianggotai oleh wanita yang berperanan sebagai benteng pertahanan bagi Republik Benin yang pada waktu itu dikenal sebagai Kerajaan Dahomey.

Kerajaan ini sebagian besar terdiri dari orang-orang Fon dan wilayah pemerintahannya diapit oleh Togo di kiri dan Nigeria di sebelah kanan. Istilah 'Amazon' berasal dari pemerhati Barat kerana persamaannya dengan watak Amazon dalam mitologi Yunani.

Dari abad ke-17 hingga 1904, Kerajaan Dahomey yang terletak di Afrika Barat memerintah wilayah luas yang sekarang dikenali sebagai Republik Benin.

Kerajaan ini mempunyai ekonomi yang sibuk yang dibangun berdasarkan kemenangan dalam perang, perhambaan dan perdagangan antarabangsa dengan orang Eropah. Ia juga diatur di sekitar sistem pemerintahan monarki berpusat, mempunyai sistem percukaian yang kompleks dan pasukan tentera yang besar.

Apabila penjajah Perancis cuba mengambil alih Kerajaan Dahomey di Afrika Barat pada akhir abad ke-19, mereka mendapat tentangan sengit dari Dahomey Amazons, pasukan yang terdiri daripada ribuan pejuang wanita yang berani dan tidak takut kepada pasukan penjajah ini.

Walaupun mereka berkahwin secara strategik dengan Raja mereka, wanita dari kumpulan Dahomey Amazon mengabdikan hidup mereka untuk bertempur dan berjanji tidak akan melahirkan anak. Di antara mereka adalah penembak dengan senapang dan pembunuh yang menyiat tubuh musuh mereka dengan pisau.

Seorang sarjana yang mengkaji mengenai kumpulan ini menemui asal-usul pahlawan elit sejak awal kerajaan Dahomey ketika Raja ketika itu merekrut pengawal dari isteri "kelas ketiga" atau wanita yang dianggapnya terlalu tidak menarik untuk menjalankan tugas rumah tangga.

Pengawal wanita ini mempunyai kelebihan berbanding tentera lelaki. Oleh karena mereka berkahwin dengan Raja, kesetiaan mereka dijamin. Mereka juga dapat meronda di kawasan perkarangan istana pada waktu malam ketika lelaki mengikut undang-undang tradisional dilarang masuk.

Dahomey Amazon tidak diizinkan memiliki anak atau mengambil bahagian dalam kehidupan berkeluarga apa pun, kerana mereka secara rasmi adalah milik Raja. Para wanita ini menikmati keistimewaan tertentu seperti stok tembakau dan alkohol yang banyak dan boleh tinggal di istana Raja setelah gelap, satu perkara yang tidak boleh dilakukan oleh lelaki.

Wanita Dahomey Amazon merupakan satu kebanggaan pemerintah dan berjaya memungkinkan pengembangan empayar Dahomey di luar ibu kotanya Abomey. Mereka berlatih dengan bersungguh-sungguh dan sering berlatih dengan bertempur antara satu sama lain. Disiplin sangat dititikberatkan ketika mereka mempelajari kemahiran bertahan.

Walaupun mereka dianggap sebagai pelindung bagi rakyat mereka sendiri, kehadiran mereka cukup menggerunkan bagi orang-orang Eropah. Wanita yang menganggotai Dahomey tidak secara automatik diterima masuk hanya dengan mengahwini Raja. Mereka juga harus lulus beberapa ujian yang menguji keberanian dan kecekalan mereka.

Sebilangan besar rekrut tidak pernah membunuh sebelum menyertai tentera, jadi antara ujian yang perlu dilakukan adalah dikehendaki membunuh tahanan perang bagi membuktikan mereka benar-benar berani membunuh musuh. Ada yang diarah mencampak tahanan dari tebing tinggi dan ada yang diarahkan membunuh tahanan dengan pisau.

Pada tahun 1862, Commodore Arthur Eardley Wilmot menyatakan bahawa jumlah populasi wanita melebihi bilangan lelaki di Dahomey. Hal ini mungkin disebabkan kerana perang yang berterusan atau perdagangan hamba. Pada masa yang sama, bilangan Dahomey Amazon meningkat sebanyak 10 kali ganda.

Menjelang abad ke-19, mereka telah berkembang dari 600 pasukan wanita menjadi sekitar 6000. Dahomey Amazon secara rasminya terbubar apabila Raja Béhanzin, Raja terakhir Dahomey telah digulingkan oleh Perancis dalam Perang Franco-Dahomean Kedua. Kerajaan Dahomey tewas kepada tentera Perancis yang lebih lengkap dengan senjata senapang.

Dalam satu pertempuran sengit dengan Perancis, lebih daripada 400 Dahomey Amazon mempertahankan negara mereka, tetapi hanya 17 yang terselamat. Walaupun setelah Dahomey jatuh tangan ke Perancis, pahlawan Dahomey terus bertempur. Mereka bersembunyi di antara wanita yang ditangkap oleh Perancis dan mengelar pegawai Perancis pada waktu malam.

Orang Perancis begitu takut terhadap pahlawan Dahomey Amazon sehingga mereka bertindak membubarkan unit mereka dan memutuskan bahawa wanita yang pernah menjadi pahlawan Dahomey Amazon tidak boleh  berkhidmat dalam tentera atau membawa senjata.

Namun begitu, Dahomey Amazon tidak lenyap sepenuhnya. Pahlawan Dahomey Amazon yang terakhir terus hidup sehinggalah kematiannya pada tahun 1979. Keberanian pahlawan Dahomey ini sememangnya diakui orang Barat dan turut dipaparkan dalam filem Black Panther melalui  Dora Milaje, tentera elit pahlawan wanita yang melindungi Raja negara mereka yang dikenali sebagai Wakanda.


Kisah Selebriti yang Membunuh dan Terlepas Daripada Hukuman - Claudine Longet

Aspen yang terletak di Colorado, Amerika Syarikat, merupakan sebuah bandar yang indah, mewah dan menyeronokkan.

Namun, bandar itu menjadi gempar pada tahun 1976 apabila seorang penyanyi, Claudine Longet, ditangkap kerana menembak mati kekasihnya yang juga seorang atlet Olimpik bernama Vladimir Sabich atau lebih dikenali dengan julukan "Spider".

Sabich adalah seorang atlet kaya, disukai ramai dan sedang berada di puncak karier sukan ski yang diceburinya. Manakala Longet pula seorang janda dengan populariti yang semakin malap. Khabar angin tersebar bahawa Sabich merancang untuk meninggalkan kekasihnya itu.

Pada malam kejadian, Claudine Longet yang kelihatan tidak terurus menjelaskan kepada polis bahawa tembakan yang menyebabkan kekasihnya terbunuh merupakan satu kemalangan.

Tragedi itu menjadi tajuk hangat berita kerana ramai yang tidak percaya dakwaan Longet bahawa tembakan yang membunuh "Spider" itu adalah tidak disengajakan. Malah, perbicaraan kesnya menimbulkan lebih banyak persoalan daripada jawapan.

Dilahirkan pada 20 Januari 1942 di Paris, France, Claudine Georgette Longet berimpian untuk menjadi terkenal sejak kecil lagi. Dia mula menjadi penari pentas pada usia 17 tahun sebelum pemilik kelab malam Lou Walters memberikannya peluang untuk pergi lebih jauh.

Longet kemudian menjadi penari di Tropicana Hotel & Resort di Las Vegas pada 1961. Dia kemudian berkenalan dengan Andy Williams, lelaki yang pernah membantunya ketika keretanya rosak. Tidak lama selepas itu, mereka berkahwin pada 15 Disember 1961 di Los Angeles.

Williams sebenarnya adalah seorang penyanyi yang sangat popular dan mempunyai rancangan televisyen sendiri, The Andy Williams Show. Longet kemudian menjadi artis rakaman sendiri dan muncul di rancangan milik suaminya.

Setahun selepas melahirkan anak ketiga, Longet dan Williams bercerai pada tahun 1970.

Pada tahun 1972, Longet bertemu dengan lelaki kacukan Croatia-Amerika bernama Vladimir "Spider" Sabich yang merupakan salah seorang ahli pasukan ski Amerika Syarikat.

Longet terpukau dengan Sabich yang mempunyai karisma seperti seorang bintang filem itu. Tidak lama kemudian, mereka menjadi pasangan kekasih. Longet akhirnya berpindah ke Aspen setelah memenangi pampasan penceraian daripada bekas suaminya bernilai jutaan ringgit.

Ketika itu, Aspen dibanjiri dengan dadah terutamanya kokain. Kerana kemahsyuran dan karismanya, Sabich mendapat banyak jemputan untuk menghadiri pesta yang diadakan oleh selebriti dan orang ternama.

Mengikut sumber terdekat, Longet pernah melarang Sabich menghadiri satu pesta "Payudara Terbaik" bahkan melemparkan cawan mengenai kepala Sabich kerana cemburu.

Kemahsyuran Sabich dan kejatuhan populariti Longet membuatkan sifat cemburu penyanyi itu semakin teruk sehingga akhirnya menjadi punca tragedi yang berlaku pada 21 Mac 1976.

Pada hari itu, Sabich pulang ke rumah setelah bermain ski dan membuka pakaiannya untuk mandi. Ketika itu jugalah kekasihnya Longet masuk dengan memegang sepucuk pistol dan melepaskan satu tembakan di perut atlet itu.

Longet menghubungi ambulans dan pegawai polis bernama William Baldrige tiba lalu mendapati Sabich terbaring dan hampir mati. Dia dinyatakan meninggal dunia ketika dalam perjalanan ke hospital.

Penyanyi itu mendakwa dia tidak sengaja menembak Sabich ketika teman lelakinya itu sedang mengajar cara menggunakan pistol . Namun, keterangan Longet kelihatan meragukan pihak berkuasa.

Bekas suami Longet, Andy Williams, bergegas ke sisinya untuk memberi sokongan tetapi bandar Aspen tidak menyebelahinya. Ramai yang tidak berpuas hati dan mengkritik kehadiran Longet ketika pengebumian Sabich di Placerville, California.

Pada 8 April 1976, Longet didakwa atas tuduhan melakukan pembunuhan tanpa niat ketika kembali ke Aspen.

Sepanjang perbicaraannya, Longet kekal dengan dakwaan bahawa dia menembak Sabich secara tidak sengaja. Namun, rakan-rakan Sabich mengatakan bahawa atlet itu mahu berpisah dengan Longet dan penyanyi itu mengetahuinya.

Sabich mahu memutuskan hubungan kerana sudah terbiasa dengan kehidupan bujang dan itu mengganggu Longet dan anak-anaknya. Jika ini benar, maka Longet mempunyai motif.

Dikatakan bahawa Longet menulis tentang keretakan hubungannya bersama Sabich di dalam diarinya. Bahkan, pada malam kejadian, Longet turut menulis bahawa Sabich ingin menghadiri satu pesta bersendirian dan itu membuatkannya berasa curiga.

Seorang saksi pembelaan pula memberi keterangan bahawa mekanisme keselamatan pada pistol itu tidak berfungsi dan mekanisme pemicu pula lebih berminyak daripada tahap normal. Faktor-faktor ini mungkin menjadi penyebab tembakan berlaku dengan tidak sengaja.

Sementara itu, pihak pendakwaan pula tidak dapat membuat tuduhan yang kuat kerana beberapa kesalahan prosedur. Bahkan, diari dan senjata yang terlibat juga tidak dibawa ke dalam perbicaraan membantu lagi Longet untuk terlepas.

Polis pula telah mengambil darah dari Longet tanpa perintah mahkamah. Mahkamah Agung Colodaro telah memutuskan tindakan itu melanggar hak Longet sebelum perbicaraan dimulakan. Walaupun terdapat kesan kokain dalam tubuh Longet pada hari pembunuhan, ia tidak boleh dijadikan bukti pada hari perbicaraan.

Dengan hampir semua bukti tidak dapat digunakan, pihak pendakwaan hanya bergantung kepada laporan autopsi yang menunjukkan bahawa Sabich sedang membongkok dan membelakangi Longet ketika pistol itu meletus.

Namun, pihak juri tidak sepenuhnya percaya. Ada juri yang mengatakan bahawa Longet bukanlah ancaman bagi masyarakat dan dia tidak seharusnya dipenjara.

Selepas berlangsungnya perbicaraan selama empat hari, pihak juri mencapai kata sepakat bahawa Longet didapati bersalah kerana cuai sehingga menyebabkan kematian secara tidak sengaja.

Claudine Longet dijatuhkan hukuman penjara selama 30 hari di penjara pilihannya dan denda sebanyak USD 250.

Selepas perbicaraannya, Longet dan teman lelaki barunya yang juga peguam belanya, Ron Austin, bercuti di Mexico. Semenata itu, keluarga Sabich memfailkan saman sivil bernilai USD 780,000 terhadap Longet.

Perkara itu kemudian diselesaikan di luar mahkamah dan mengandungai klausa kerahsiaan yang menghalang Longet daripada menulis atau bercakap mengenai kejadian itu selama-lamanya.

Namun, ramai yang tidak percaya bahawa Longet tidak bersalah. Bekas teman wanita Sabich berkata dia keluar bersama Sabich tidak lama sebelum pembunuhan itu berlaku. Sabich mengadu bahawa dia sukar untuk meninggalkan Longet dan wanita itu seorang yang panas baran.

Bagi pendakwa raya dan bekas peguam daerah, Frank Tucker, percaya bahawa Longet memang membunuh Sabich dengan niat tetapi kes itu dirosakkan oleh urusan polis yang tidak mengikut peraturan.

Setelah Ron Austin menceraikan isterinya, dia dan Longet berkahwin pada tahun 1985. Pasangan itu dipercayai masih lagi tinggal bersama di Red Mountain di Austin, tidak jauh dari tempat Vladimir Sabich dibunuh.


6 Selebriti Yang Sebenarnya Ahli Kumpulan Muzik Rock, Punk dan Metal

Setiap individu yang menyertai industri seni pasti mempunyai satu bidang pengkhususan, dijadikan fokus utama dalam kariernya. Pelakon berlakon, penyanyi menyanyi, pemuzik bermain muzik dan seterusnya.

Itu kaedah kita mengenalpasti kekuatan karier seseorang dalam bidang yang diceburinya. Walau demikian, individu yang mempunyai kemahiran seni kebiasaannya turut sama mempunyai kemahiran lain yang jarang kita perkatakan.

Apatah lagi apabila kemahiran mereka itu mencapah terlalu jauh berbanding imej mereka yang kita kenali. Berikut adalah lima orang selebriti yang sebenarnya menyimpan bakat berbeza dalam muzik keras, yang sama sekali kita tak sangka.

Kita lebih mengenali pelakon wanita ini dalam trilogi filem The Matrix serta status beliau sebagai isteri (bekas isteri?)  kepada aktor terkenal Will Smith.

Ketika permulaan abad ini, sekitar tahun 2002 sebelum beliau muncul dalam dua filem The Matrix, Jada Pinkett turut sama terlibat dalam sebuah kumpulan 'heavy-metal' yang digelarkan sebagai Wicked Wisdom bersama empat orang lagi sahabatnya, dengan Smith sebagai vokalis utama.

Mereka melakukan siri-siri konsert untuk beberapa tahun sebelum melancarkan album pertama pada tahun 2004, yang membolehkan mereka menyertai festival muzik besar Ozzfest pada tahun 2005.

Wicked Wisdom mengeluarkan album kedua pada tahun 2006 sebelum mula berhibernasi, semua anggota meneruskan karier secara berasingan tetapi tidak berpecah secara formal.

Mendiang pelakon Christopher Lee lebih dikenali memainkan watak Saruman serta bermacam lagi watak ikonik sepanjang kariernya, sehinggakan karier panjang beliau dalam bidang muzik jarang diperkatakan.

Mendiang Lee terlibat dalam banyak projek-projek muzik dengan tunjang karier beliau dalam bidang ini, tertumpu kepada aktiviti solo serta penglibatan beliau dengan kumpulan metal dari Itali iaitu Rhapsody of Fire.

Mempunyai suara dalam, berada dalam skala bass yang cukup sesuai untuk nyanyian operatik, penglibatan beliau kali terakhir diterbitkan pada tahun 2019 melalui rakaman yang sempat dilangsungkan sebelum beliau meninggal dunia pada tahun 2015.

Nama penyanyi wanita ini mungkin tidak lagi sebesar dulu semasa kemuncak populariti beliau, namun nama penyanyi pop Vitamin C atau nama sebenarnya Colleen Ann Fitzpatrick terus diingati kerana lagu ini...

Lagu yang menjadi lagu tema rasmi setiap kali berlakunya graduasi atau majlis-majlis perpisahan terus menghantui hidup kita, sama ada kita suka atau tidak.

Sebelum bergelar penyanyi pop, Vitamin C sebenarnya telah pun bertindak sebagai vokalis sebuah kumpulan punk yang aktif bernama Eve's Plum, bergerak sekitar dekad 90-an dalam industri muzik bawah tanah New York.

Kugiran itu menerbitkan 3 album dengan Vitamin C/Colleen bertindak sebagai vokalis dengan penampilan yang sangat-sangat jauh berbeza dengan imejnya yang lebih dikenali. Selepas digugurkan daripada label syarikat rakaman, Eve's Plum bergerak secara bebas untuk beberapa tahun sebelum dibubarkan pada tahun 1998.

Colleen memilih untuk menukar perjalanan karier, menukar personanya kepada vokalis pop dan bergerak solo sebagai Vitamin C.

Kami tidak perlu memperkenalkan Keanu Reeves kepada anda. Walaupun banyak pihak mengkritik beliau sebagai pelakon yang kurang berbakat, kerjayanya kekal dipuncak untuk beberapa dekad sehinggakan pada usia 50-an dia lebih dikenali sebagai pelakon aksi paling berjaya.

Sebelum meledak namanya sebagai pelakon sekitar tahun 1991-1992, Reeves beserta beberapa orang rakannya menubuhkan sebuah kugiran alternatif yang diberi nama Dogstar.

Berikutan nama Reeves yang ketika itu mula meningkat, Dogstar melancarkan siri jelajah yang boleh dikatakan berjaya serta membuka jalan kepada beberapa buah kugiran baru (ketika itu) seperti Weezer dan Rancid untuk memulakan karier.

Dogstar akhirnya memilih untuk berpecah pada tahun 2002, sempat melancarkan 1 album mini dan dua album penuh. Secara rasmi, Dogstar belum kembali bersatu tetapi sekali-sekala masih melakukan penampilan bersama.

Nama Pele merupakan salah satu nama besar dalam sukan bola sepak, berikutan kemahirannya yang dianggap terulung dalam generasinya. Tetapi tahukah anda, Pele juga mempunyai karier panjang dalam bidang muzik?

Pele mewarisi bakat seni ayahnya yang banyak mempengaruhi minat beliau sejak kecil dan kemahirannya itu mula diasah melalui penghasilan lagu-lagu, sekitar dekad 70-an dan 80-an. Namun dia dan pengurusannya tidak mahu orang tahu disebabkan untuk melindungi imejnya sebagai seorang pemain bola sepak ternama.

Sepanjang karier tidak rasmi beliau dalam bidang seni, Pele telah menghasilkan banyak karya yang dinyanyikan oleh penyanyi-penyanyi lain. Dia juga sempat bekerjasama vokalis wanita paling terkenal di Brazil bernama Elis Regina, menghasilkan lagu duet keduanya yang terbit pada penghujung karier bola sepaknya.

Melihat muzik sebagai hobi, Pele masih terus aktif dalam muzik kali terakhir karya karangannya diterbitkan pada tahun 2020, bersama pemenang anugerah Grammy dari Mexico, Rodrigo y Gabriela.

(Ya, kami tahu kami sebut rock, punk dan metal dalam tajuk artikel - tetapi kami terpaksa letak Pele sekali di sini.)

Ben Stiller kini lebih dikenali sebagai seorang pelakon komedi, pengarah dan produser filem tetapi sebelum semua itu - dia dan beberapa orang rakan sekolahnya telah pun menubuhkan sebuah kugiran punk rock bernama Capital Punishment.

Sebuah album berjudul 'Roadkill' diterbitkan secara sendiri sebanyak 500 unit, dengan bantuan modal daripada keluarga. Bagi melancarkan album itu, satu persembahan khas diadakan kepada mereka yang menyumbang untuk menjayakan album itu. Album itu gagal dipasarkan, walaupun mereka bergerak dari satu kedai ke kedai untuk cuba menjualnya.

Menyedari kurangnya sambutan terhadap muzik yang mereka keluarkan, Capital Punishment mula senyap dan karier Stiller sebagai seorang pemain dram terhenti dan dia sendiri merahsiakan perkara itu dari media, selepas kariernya meningkat.

Hanya selepas seorang pemilik label rekod menemui rakaman itu secara tidak sengaja pada tahun 2015 dan berusaha mencari siapakah kesemua individu di sebalik kugiran itu untuk membolehkan album itu diterbitkan semula, barulah kisah berkenaan Capital Punishment mula dikeluarkan.


Dari Mana Hamas Dapat Senjata?

Selepas sekian lama Hamas menyembunyikan bagaimana mereka menerima senjata dan peralatan perang dari luar wilayah Palestin, namun untuk pertama kalinya Hamas memutuskan untuk mendedahkan rahsia ini.

Program "What is Hidden is Greater" disiarkan oleh saluran Qatari Al Jazeera pada 13 September memaparkan rakaman eksklusif yang memperlihatkan anggota Briged Izz al-Din al-Qassam, sayap bersenjata Hamas, mengumpulkan peluru berpandu Fajr Iran dan Kornet anti-kereta kebal.

Hamas memberitahu bahawa pergerakan itu menerima senjata tersebut melalui darat dan laut, melepasi pangkalan tentera, rondaan penerbangan dan maritim.

Selain itu, mereka juga mendedahkan bahawa pembuatan peluru berpandu baharu dihasilkan dari sisa-sisa peluru berpandu Israel dari perang 2014 di Gaza.

Program ini disampaikan oleh wartawan Palestin Tamer al-Mashal dan dihoskan oleh Ismail Haniyeh, ketua biro politik Hamas, dan sejumlah pemimpin tentera Hamas.

Ketika program itu, Haniyeh mendakwa Amerika Syarikat cuba membuka saluran senyap dengan Hamas, tetapi kumpulan itu enggan melakukannya. Dalam pada itu, Amerika Syarikat melabelkan Hamas dan Haniyeh sebagai pengganas.

Duta Besar AS Nathan Sales, koordinator Kementerian Luar Negeri untuk memerangi keganasan, mengecam Haniyeh semasa taklimat media pada 17 September, dengan mengatakan, "Posisi kami sangat jelas. Hamas adalah organisasi pengganas. Kami tidak menganggapnya sebagai entiti politik yang sah,"

Rami Abu Zubaydah, pakar ketenteraan Palestin dan penyelidik sambilan di Institut Pengajian Mesir, memberitahu, pendedahan tiba-tiba Hamas bertujuan untuk membuktikan bahawa pengepungan [Israel] di Gaza tidak menghalangnya daripada mengembangkan infrastruktur ketenteraannya, memandangkan usaha gigih yang telah mereka lakukan untuk menghadapi rancangan Israel bagi mencegah kedatangan senjata dan peluru serta untuk mengeluarkan komponen peluru berpandu yang ada di dalam negara.

Ini terjadi pada saat kerjasama Arab-Israel muncul dalam usaha untuk melemahkan paksi perlawanan pimpinan Iran yang meliputi Syria, Gaza dan Lebanon. Ini juga muncul setelah adanya persekutuan baru di wilayah ini untuk memberi tekanan terhadap Hamas.

Percubaan Hamas untuk memperoleh senjata dan peralatan perang menghadapi banyak halangan.

Selain Israel, perbatasan Mesir dengan Gaza juga menjadi cabaran buat Hamas. Tentera Mesir mensasarkan terowong sempadan yang digunakan untuk menyeludup senjata ke dalam Gaza.

Juga, lembangan air dalam telah digali di sisi Mesir di sempadan Gaza untuk mencegah penggalian terowong dan menghasilkan zon penampan (buffer zone).

Dinding penampan dibina di sepanjang sempadan kedua-dua negara itu, dan baru-baru ini, pangkalan tentera Berenice didirikan oleh Mesir di pantai selatan Laut Merah pada Januari 2020, dengan dana dari Emiriyah, untuk mencegah Hamas daripada mendapatkan senjata.

Mahmoud Mardawi, anggota biro hubungan nasional Hamas dan bekas pemimpin Briged al-Qassam, memberitahu, "Hamas ingin menjelaskan usaha terdahulu oleh Syria, Iran dan Sudan dalam membekalkan Hamas dengan senjata dan peralatan perang.

Menurut Hamas, ini menjelaskan konspirasi terhadap Sudan untuk menghalang peranannya dalam membantu perjuangan Palestin (merujuk kepada rampasan kuasa 2019 terhadap rejim sebelumnya).

Hamas menjalinkan hubungan yang kuat dengan bekas rejim Sudan iaitu Omar al-Bashir.

Selama bertahun-tahun, Sudan membantu menyeludup senjata ke Semenanjung Gaza melalui Semenanjung Sinai di Mesir. Namun ia terhenti selepas rampasan kuasa terhadap Bashir, membuatkan Sudan memutuskan hubungan dengan gerakan Palestin.

Sebaliknya, Syria telah lama menyokong Hamas di peringkat ketenteraan, sebelum perang saudara meletus di negara itu.

"Sementara itu, Iran terus menyokong kami tanpa sekatan atau syarat," tambah Mahmoud Mardawi.

Dalam pada itu, seorang pengedar senjata di Gaza mendedahkan dengan syarat tidak disebutkan namanya bahawa "tentera di Gaza, yang diketuai oleh Hamas, memiliki pelbagai jenis peluru berpandu R-160 dan Fajr-5 Iran dengan jarak 100 kilometer".

Mereka juga memiliki drone dan peluru berpandu anti-kereta kebal dan roket yang dihasilkan oleh Rusia.

Malah, Hamas juga merancang untuk memperoleh peluru berpandu C-704 dari Cina, peluru berpandu anti kapal dengan jarak 35 kilometer dan sistem radar untuk peluru berpandu.

Sumber berkenaan menambah, "Senjata yang diperlukan di Gaza adalah peluru berpandu Grad, Katyusha yang dinaik taraf dengan jarak 40 kilometer, caj anti-perisai, tali pinggang peledak, bom tangan dengan jarak 150 meter, bom tangan roket dan mesingan anti-pesawat,".

Wassef Erekat, bekas komandan unit artileri Pertubuhan Pembebasan Palestin (PLO), memberitahu Al-Monitor, "pendedahan Hamas akan memicu lebih banyak kebimbangan Mesir dan membawa kepada Mesir untuk mengetatkan pengepungan di Gaza walaupun senjata pergerakan itu dibuat atau dikitar semula secara tempatan dan mempunyai jangka hayat serta tamat tempoh.

Senjata ini tidak memenuhi piawaian pengeluaran senjata antarabangsa, dan sejumlah kriteria berbahaya yang boleh mempengaruhinya seperti kelembapan, suhu dan graviti.

Kementerian Pertahanan Israel telah mengeluarkan beberapa laporan mengenai senjata yang diseludup ke Gaza dalam pakej khas yang dihantar dengan bot laju dari pelabuhan Mesir dan Lubnan dan ditinggalkan di Laut Mediterranean.

Malah, ia juga dihantar dalam tong yang dilemparkan dari jarak tertentu ke dalam air dalam pengukuran pergerakan air dan arus udara yang tepat, yang mampu membawanya ke pantai Gaza.

Menurut kementerian itu, adalah sangat sukar untuk menghentikan operasi seperti itu kerana mustahil untuk memantau setiap sentimeter pantai untuk mencari paket kecil seperti yang dilakukan.

Ketika Hamas memberitahu rahsia mereka ini, kedudukan tentera gerakan di seberang Jalur Gaza disembunyikan untuk mengelakkan serangan Israel. Hamas juga memastikan bahawa mereka menyembunyikan trak yang mengangkut senjata dan bengkel untuk pembuatan senjata.


7 Negara Yang Mempunyai Kadar Obesiti Paling Rendah Di Dunia

Antara masalah utama dunia masa kini diperingkat global adalah peningkatan kadar obesiti dalam kalangan kanak-kanak dan dewasa. Malah, negara kita Malaysia juga merupakan antara negara di Asia Tenggara yang mempunyai kadar obesiti tertinggi. Sudah tentulah perkara ini membimbangkan.

Secara umum, kegemukan atau obesiti adalah fenomena biasa yang terdapat di negara maju. Sebaliknya, negara-negara dengan kadar obesiti rendah di dunia kebanyakannya adalah negara-negara membangun, di mana mereka tidak mempunyai makanan yang cukup.

Namun, terdapat juga negara-negara yang maju namun rakyatnya antara yang paling kurus di dunia. Ini adalah negara di mana diet dan gaya hidup rakyatnya menyumbang kepada populasi yang lebih kurus daripada kebanyakan negara maju yang lain. Kali ini, pihak Iluminasi ingin berkongsi senarai 7 negara yang mempunyai kadar obesiti paling rendah di dunia.

Tidak seperti negara lain dalam senarai ini, Jepun bukanlah negara miskin atau membangun. Sebaliknya ia adalah salah satu negara terkaya dan termaju di dunia. Jadi, bagaimana hanya 4.3% orang Jepun yang gemuk? Sebilangan besar kadar obesiti Jepun rendah ini berkaitan dengan diet rakyatnya.

Orang Jepun tidak memakan makanan yang tinggi kandungan lemak, garam atau gula. Mereka juga kurang mengambil makanan yang diproses. Mereka biasanya makan dalam kuantiti yang lebih kecil dan tabiat pentingnya pemakanan yang betul ini dipupuk kepada anak-anak Jepun sejak di sekolah rendah lagi.

Hanya 4.1% orang di Nepal tergolong dalam kategori gemuk. Nepal adalah salah satu negara termiskin di Asia. Pada tahun 2019, 39% penduduk Nepal hidup dalam kemiskinan dan 8% hidup dalam kemiskinan yang melampau. Oleh itu, peratusan rendah kadar obesiti ini adalah kerana rakyatnya tidak cukup makan.

Seperti negara miskin lain, produktiviti pertanian Nepal terlalu rendah untuk memberi makan kepada penduduk negara itu. Bagaimanapun, keadaannya bertambah baik sejak 20 tahun kebelakangan. Skor Indeks Kelaparan Global Nepal adalah 37.4 pada tahun 2000 dan ia menurun kepada 19.5 pada tahun 2020.

Kemboja mempunyai kadar obesiti yang sama dengan India iaitu hanya 3.9%. Namun, ianya disebabkan oleh kerana negara ini tidak dapat memberi makan penduduknya. Sumber semula jadi telah habis akibat konflik bersenjata. Pertanian dan pengeluaran makanan juga sering diancam oleh bencana alam yang kerap berlaku di negara ini.

Kekurangan bekalan makanan bermusim adalah perkara biasa di Kemboja. Dipercayai, dua pertiga isi rumah di negara ini mengalami kekurangan makanan bermusim setiap tahun. Kira-kira 40% kanak-kanak Kemboja kekurangan zat makanan secara kronik yang sering menyebabkan pertumbuhan fizikal mereka terbantut.

Hanya 3.9% penduduk India yang tegolong dalam kategori gemuk. Tidak seperti Timor Leste, India menghasilkan makanan yang mencukupi di dalam negara tersebut untuk mesmberi makan penduduknya. Walaupun begitu, sebilangan besar orang India masih kekurangan akses terhadap makanan.

Menurut Pertubuhan Makanan dan Pertanian PBB (FAO), 189.2 juta orang di India kekurangan makanan pada tahun 2020. Pembaziran makanan disebut sebagai salah satu penyebab utama kelaparan di India dengan 40% sayur-sayuran dan 30% bijirin tidak sampai ke pengguna kerana rosak atau terbuang begitu sahaja.

Timor Leste adalah sebuah negara pulau yang terletak di Asia Tenggara. Negara ini mempunyai kadar obesiti hanya 3.8%. Ini adalah negara lain di mana kelaparan adalah masalah serius buat rakyatnya. Mengikut Index Kelaparan Global, Timor Leste berada di kedudukan kedua tertinggi pada 2020.

Salah satu sebab krisis makanan serius di Timor Leste adalah kegagalan orang Timor Leste menghasilkan makanan yang mencukupi di dalam negara yan disebabkan oleh kesan perubahan iklim.

Bangladesh adalah negara dengan kadar obesiti kedua terendah di dunia, dengan kadar obesiti hanya 3.6%. Faktor utama yang membawa kepada perkara ini adalah faktor kemiskinan, menyebabkan kelaparan dan kekurangan zat makanan. Menurut Program Makanan Sedunia PBB (WFP), 40% penduduk Bangladesh mempunyai krisis makanan.

Kanak-kanak Bangladesh khususnya sangat dilanda kelaparan sehingga ramai dari mereka mengalami pertumbuhan yang tidak stabil atau terbantut. Malah, WFP menganggarkan bahawa 36% kanak-kanak Bangladesh di bawah usia 5 tahun mengalami kadar pertumbuhan terbantut.

Vietnam adalah sebuah negara di mana hanya 2.1% penduduknya dianggap gemuk. Jadi mengapa orang Vietnam begitu kurus? Seperti mana-mana negara membangun, Vietnam juga mempunyai kadar kemiskinan yang tinggi.

Menurut Pertubuhan Bangsa-Bangsa Bersatu, hampir 10% penduduk Vietnam hidup dalam kemiskinan, jadi tidak hairanlah jika banyak orang Vietnam mempunyai masalah mendapatkan makanan yang mencukupi.

Tetapi kemiskinan bukanlah satu-satunya perkara yang menjadikan orang Vietnam kurus. Makanan orang Vietnam yang terdiri terutamanya dari beras, sayur-sayuran, dan ikan juga menghindarkan kegemukan. Di samping itu, budaya Vietnam menekankan kehidupan yang seimbang yang merangkumi pengambilan makanan yang tepat.


5 Sebab Kenapa Anda Perlu Bertukar Kepada Berus Gigi Elektrik

Satu ketika dahulu berus gigi elektrik mempunyai harga yang sangat tinggi, sehingga mampu mencecah ratusan ringgit (masih) - namun kemasukan banyak jenama baru ke pasaran negara kita mula menurunkan kos produk tersebut.

Kini sudah hampir setahun penulis memberanikan diri bertukar menggunakan berus gigi elektrik, selepas lama membaca untuk memahami faedahnya. Pengalaman penulis setakat ini baik-baik semuanya.

Kenapa penulis merasakan anda patut cuba menggunakan berus gigi elektrik? Berikut adalah lima sebab utama kenapa anda patut bertukar kepadanya. Harus diingatkan, ini hanyalah pandangan penulis dan bukan nasihat seorang pakar perubatan.

Keinginan untuk memiliki berus gigi elektrik memang telah lama disimpan, namun apabila melihat kos untuk memilikinya satu masa dulu agak tinggi - menyebabkan penulis sering membatalkan niat.

Jika dibandingkan dengan berus gigi biasa, berus khas untuk berus elektrik mempunyai harga yang agak menakutkan disebabkan oleh rekaannya yang khas. Sekarang, berus gigi elektrik sangat mudah diperolehi. Batangnya saja boleh dimiliki pada harga bawah RM30 dan berusnya pula belasan ringgit untuk 3 ke 4 kepala.

Selain itu semakin banyak pengeluar sudah mula menggunakan bateri terbina dalam yang boleh dicas semula, menggunakan kabel USB sahaja. Tak perlu lagi kita beli pek bateri AA untuk menggantikan bateri yang semakin lemah.

Salah satu faedah paling penting pada penulis semenjak menggunakan berus elektrik - penulis kini tahu dah berapa lama penulis memberus.

Saranan doktor perubatan agar kita memberus gigi sekurang-kurangnya 2 minit sukar untuk diikuti, sekiranya kita menggunakan berus biasa. Dengan berus elektrik, terdapat 'timer' terbina dalamnya yang akan bermula sebaik saja kita menghidupkannya.

Setiap 30 saat, berus akan berhenti sejenak bagi menandakan pertukaran zon berusan sehinggalah cukup masa 2 minit. Dulu-dulu, nak berus 2 minit tu susah. Kadang-kadang berus 15 saat je, kadang-kadang sampai 5 minit pun ada.

Anda ada masalah gusi berdarah? Sesetengah berus elektrik mempunyai sensor yang mampu mengesan tekanan kepada kepala berus, akan terhenti sekiranya kekuatannya melebihi tekanan sepatutnya.

Secara tak langsung, penggunaan berus elektrik akan melatih diri kita untuk tahu setakat mana kita perlu memberikan tekanan pada gigi dan gusi semasa memberus, mengurangkan masalah gusi berdarah.

Ramai sebenarnya mengalami masalah ini tanpa menyedarinya. Jika ludahan anda ada kesan merah darah setiap kali anda memberus, itu besar kemungkinan tandanya anda memberus terlalu kuat atau mungkin juga menunjukkan anda ada masalah gusi yang lain.

Secara saintifik, berus gigi tak kiralah apa jenis sekalipun mampu memberikan hasil permbersihan yang serupa - tetapi berus gigi elektrik mampu membersihkan dengan lebih mudah, tak kiralah berus jenis getaran atau putaran.

Perbezaan ini dapat anda rasai khasnya di bahagian-bahagian yang sukar dicapai oleh berus biasa, disebabkan oleh kesukaran kita untuk mendapatkan sudut berusan yang sempurna.

Gigi penulis juga semakin bersih sekarang, berbeza dengan dulu yang agak kekuning-kuningan disebabkan tabiat minum teh tarik setiap hari. Doktor gigi penulis sendiri mengakui perubahan tersebut, menyenangkan kerja dia setiap kali temujanji.

Satu perubahan utama yang paling penulis rasai selepas menggunakan berus gigi elektrik ni, adalah bagaimana memberus gigi setiap hari tidak lagi jadi sesuatu yang renyah untuk dilakukan.

Dulu penulis cukup tak gemar nak memberus gigi bila bangun tidur dan sebelum tidur. Dengan menukar berus gigi saja, penulis pula yang rajin berus gigi kadang-kadang setiap kali lepas makan penulis akan berus gigi.

Membuatkan aktiviti memberus gigi sebagai sesuatu yang tenang, seronok dan menggembirakan merupakan perubahan paling besar yang penulis secara peribadi, rasai sendiri.

Jika selama ini anda adalah salah seorang yang rasa berat nak gosok gigi, dapatkan satu berus elektrik murah sebagai percubaan terlebih dahulu. Tengok apa kesannya. Sekiranya suami atau isteri anda malas gosok gigi, cuba belikan dia berus gigi elektrik.

Mana tahu dia akan berubah dan anda tidak lagi perlu menahan rasa gundah.


Ventilator: Bagaimanakah Ianya Dapat Membantu Selamatkan Pesakit COVID-19?

Tidak ada sesiapapun yang mahu dijangkiti virus pandemik COVID-19. Mengikut rekod yang sudah dilaporkan oleh kementerian kesihatan seluruh dunia, bukan sahaja orang tua tetapi orang muda yang sihat juga boleh maut akibat COVID-19 ini. Secara umumnya, Kementerian Kesihatan Malaysia mengklasifikasikan penyakit COVID-19 kepada 5 tahap atau kategori.

Pengkelasan sebegini dilakukan untuk memastikan keberkesanan sistem pengurusan kesihatan dimana tidak semua pesakit perlu dimasukkan ke wad dimana bagi pesakit Tahap 1 dan 2 yang bergejala ringan, KKM mengesyorkan mereka boleh melakukan kuarantin di rumah sahaja.

Apabila mengikut perkembangan COVID-19 di media sosial, kita mungkin banyak kali sudah mendengar atau menemui perkataan "ventilator". Penggunaan ventilator digambarkan sebagai talian hayat terakhir pesakit COVID-19 yang mempunyai masalah pernafasan untuk diselamatkan.

Apakah itu ventilator? Mengapakah penggunaan ventilator ini penting kepada pesakit COVID-19 dan memberikan pesakit harapan untuk terus bertahan?

Ventilator adalah alat bantuan pernafasan mekanikal yang mengepam udara ke paru-paru seseorang yang mengalami kegagalan pernafasan yang teruk. Udara di ventilator sering mempunyai peratusan oksigen yang lebih tinggi daripada udara bilik.

COVID-19 boleh menyebabkan gejala pernafasan seperti batuk, kesukaran bernafas dan sesak nafas. Dalam kes yang teruk, ianya boleh menyebabkan keadaan yang mengancam nyawa yang disebut sindrom gangguan pernafasan akut.

Ventilator boleh menyelamatkan nyawa orang yang mengalami gejala pernafasan yang teruk. Kira-kira 2.5 peratus pesakit COVID-19 di Amerika Syarikat memerlukan bantuan ventilator mekanikal. Virus yang menyebabkan COVID-19 dapat memasuki badan pesakit melalui hidung, mulut atau mata.

Sebaik sahaja ia memasuki badan pesakit, ia boleh masuk ke bahagian paru-paru di mana ia akan menyerang sel epitelium yang melapisi saluran pernafasan pesakit. Keradangan yang disebabkan oleh jangkitan ini boleh mengganggu kemampuan paru-paru pesakit membersihkan cecair dan debu. Keadaan ini boleh menyebabkan hipokemia, satu keadaan di mana tubuh pesakit mengalami kekurangan oksigen.

Ventilator mempunyai tugas menyelamatkan nyawa dengan memberikan bantuan agar paru-paru terus berfungsi. Mesin-mesin ini dapat memberikan udara dengan kandungan oksigen yang tinggi dan membuat tekanan di paru-paru untuk membantu pernafasan. Ventilator juga membantu membersihkan karbon dioksida dan mengimbangi tahap pH darah pesakit.

Ventilator mekanikal disambungkan ke tiub yang dimasukkan ke kerongkong pesakit. Ia sering digunakan di unit rawatan rapi (ICU) hospital untuk membantu orang yang mengalami gejala COVID-19 yang teruk. Namun, jumlah unit yang dimiliki setiap hospital adalah terhad kerana harganya mahal dan jarang digunakan.

Ventilator ini membantu paru-paru pesakit dengan membantu mengekalkan tekanan udara yang optimum dan memberi oksigen pada paru-paru. Ventilator boleh mengambil sebahagian atau sepenuhnya proses pernafasan untuk pesakit, bergantung pada keadaan kesihatan semasa pesakit.

Ventilator mekanikal boleh menjadi penting dalam situasi di mana pesakit tidak dapat bernafas sendiri. Adalah penting untuk anda tahu bahawa ventilator bukan ubat untuk merawat COVID-19, tetapi ventilator dapat menyokong tubuh pesakit ketika melawan jangkitan virus COVID-19.

Secara amnya, pesakit akan diberi ubat penenang terlebih dahulu sebelum prosedur pemasangan ventilator dilakukan. Dalam kes-kes sindrom gangguan pernafasan akut yang teruk, pesakit akan diletakkan dalam keadaan koma. Tujuan pemberian ubat penenang ini adalah bagi mengelakkan pesakit panik dan mengelakkan pesakit mencederakan diri sendiri kerana cuba mengeluarkan tiub.

Prosedur pemasangan ventilator juga mempunyai risiko yang tinggi kerana pesakit mungkin mengalami pelbagai komplikasi. Bagi petugas kesihatan, mereka juga terdedah kepada virus COVID-19 yang menjangkiti pesakit.

Salah satu komplikasi yang paling biasa terjadi ketika menggunakan ventilator mekanikal adalah Pneumonia atau radang paru-paru, kerana saluran tiub pernafasan yang dimasukkan membolehkan bakteria dan virus masuk ke paru-paru pesakit dengan mudah.

Jumlah masa yang diperlukan oleh seseorang pesakit untuk menggunakan ventilator bergantung pada tahap keadaan pesakit dan berapa lama masa yang diperlukan sebelum paru-paru pesakit boleh bernafas sendiri. Ianya mungkin hanya beberapa jam atau mungkin 2 atau 3 minggu atau lebih lama lagi.

Kajian yang diterbitkan pada bulan Ogos 2020 mendapati bahawa dua kumpulan kecil pesakit yang dimasukkan ke ICU untuk COVID-19 menghabiskan masa rata-rata 7.97 dan 9.85 hari bergantung terhadap penggunaan ventilator. Proses membuang ventilator daripada pesakit juga dilakukan secara beransur-ansur.

Pada mulanya, seorang petugas kesihatan secara perlahan akan menurunkan peratusan oksigen di udara yang dihantar oleh ventilator ke saluran udara pesakit. Setelah ventilator memberi pesakit sokongan minimum, petugas kesihatan akan berusaha membiarkan pesakit bernafas sendiri dan kemudian mengeluarkan saluran tiub pernafasan pesakt.

Otot pesakit mungkin berada dalam keadaan lemah setelah mendapat sokongan dari ventilator dan mungkin memerlukan sedikit masa untuk menjadi lebih kuat sebelum bersedia untuk dicabut sepenuhnya. Sekiranya pesakit tidak dapat bernafas sendiri tanpa ventilator setelah beberapa ketika, petugas kesihatan akan memasangnya semula dan proses ini akan berulang sehingga pesakit mampu bernafas sendiri.

Seperti yang sudah dinyatakan di atas, ventilator tugasnya bukanlah untuk merawat penyakit COVID-19, sebaliknya hanya memberikan talian hayat kepada pesakit agar mereka terus dapat bernafas dan melawat penyakit ini.

Dalam kata mudah, sekiranya pesakit sudah memerlukan bantuan ventilator pesakit umpama sudah berada di antara hidup dan mati. Tahap peratusan pesakit yang selamat daripada COVID-19 setelah menggunakan ventilator sangat berbeza mengikut beberapa kajian yang dilakukan di seluruh dunia.

Satu kajian yang diterbitkan pada Januari 2021 terhadap 57420 orang pesakit mendapati bahawa kadar kematian pesakit yang terpaksa menggunakan ventilator adalah antara 43% hingga 64%. Angka kematian dianggarkan 47.9% pada orang di bawah usia 40 tahun dan 84.4% pada orang berusia lebih dari 80 tahun.

Sekiranya anda masih merasakan bahawa COVID-19 ini hanyalah satu penipuan, mungkin anda perlu melihat sendiri betapa siksanya pesakit yang bergantung pada ventilator di mana hidup mereka adalah umpama antara hidup dan mati.


Segitiga Masalembu : 'Bermuda Triangle' Indonesia Yang Penuh Misteri

Segitiga Bermuda seringkali dirujuk sebagai lokasi paling misteri kerap berlakunya kejadian-kejadian aneh, melibatkan kehilangan pesawat, kapal dan bermacam kisah lain.

Banyak pihak cuba memperjelaskan fenomena-fenomena aneh yang berlaku di kawasan tersebut dengan menggunakan kaedah saintifik namun populariti teori-teori konspirasi tetap membayangi huraian yang cuba disampaikan.

Selain Segitiga Bermuda, wujud sebuah lagi kawasan segitiga misteri yang dipercayai membawa misteri yang mirip - dinamakan sebagai Segitiga Masalembo atau Masalembu, terletak di lautan milik negara Indonesia.

Terletak di Laut Jawa bahagian utara Madura, kawasan lautan itu menempatkan kepulauan yang dikenali dengan nama Kepulauan Masalembu. Seramai lebih 20,000 orang memilih untuk tinggal di tiga pulau yang ada di situ, iaitu Masalembu, Masakambing dan Karamian.

Nama kawasan tersebut mula tular di kalangan rakyat Asia Tenggara khasnya di Indonesia, berikutan satu insiden melibatkan sebuah feri karam bernama KMP Tampomas II dalam perjalanannya dari Jakarta ke Ujung Pandang, Sulawesi pada 27 Januari 1981.

Dalam insiden itu, 431 orang meninggal dunia dan hanya 143 mayat berjaya ditemui, sementara 753 orang lagi berjaya diselamatkan. Tampomas II didapati mengalami kebakaran semasa melalui lokasi tersebut dipercayai berpunca daripada salah satu kenderaan yang mengalami kebocoran tangki.

Rokok yang dibuang sewenang-wenang oleh salah seorang penumpang memulakan api, mengakibatkan suasana mula tidak terkawal dan api merebak dengan cepat. Jumlah bot kecemasan yang tidak memadai mengakibatkan ratusan orang terkandas, menunggu bantuan hadir.

Malangnya cuaca buruk dan angin kencang mengakibatkan api merebak masuk ke dalam bahagian enjin feri, mengakibatkan letupan berlaku seterusnya mengakibatkan air laut mulai masuk.

Selepas lebih 30 jam cuba bertahan, akhirnya Tamponas II tenggelam membawa bersama ratusan orang yang terperangkap bersamanya.

Kawasan itu tidak mengalami insiden-insiden serupa untuk hampir 3 dekad, sebelum sebuah feri bernama Senopati Nusantara hilang semasa ribut petir berlaku mengakibatkan lebih 400 orang penumpang termasuk kru feri, tenggelam di lautan.

Hanya 230 orang berjaya diselamatkan dalam kejadian itu. Insiden Senopati Nusantara berlaku tanggal 30 Disember 2006, menjadi petanda awal siri-siri insiden dahsyat di kawasan serupa.

Dua hari selepas itu pada 1 Januari 2007, sebuah pesawat milik syarikat penerbangan Adam Air terhempas dalam lingkungan segitiga Masalembu, mengorbankan 102 orang anak kapal. Dalam insiden ini, siasatan mendapati juruterbang hilang kawalan ke atas pesawat selepas kegagalan sistem navigasi mereka untuk berfungsi.

Kotak hitamnya hanya ditemui 7 bulan kemudian pada 28 Ogos 2007.

Belum selesai siasatan nahas Adam Air, tiga buah kapal lagi tenggelam dalam kawasan segitiga pada tiga kejadian berbeza, yang berlaku pada 19 Julai 2007, 27 Julai 2007 dan 16 Ogos 2007.

Kawasan itu reda sebentar daripada tragedi sebelum kembali menelan sebuah kapal kargo pada 8 Julai 2008, mengorbankan 267 penumpang dalam insiden KM Teratai Prima berlaku pada tarikh 11 Januari 2009.

Nahas terbaru yang berlaku di situ kali terakhir terjadi pada 20 Mei 2017, selepas sebuah kapal bernama KM Mutiara Sentosa dalam perjalanan dari Surabaya ke Balikpapan, terbakar ruangan kargonya.

Selepas isyarat kepada penumpang untuk meninggalkan kapal dikeluarkan, bantuan yang segera tiba berjaya menyelamatkan 192 penumpang dan anak kapal, dengan 5 angka korban.

Ada pihak percaya apa yang berlaku di Segitiga Masalembu, sangat berkait dengan unsur-unsur mistik mirip dengan apa yang dipercayai berlaku di Segitiga Bermuda.

Dakwaan kononnya di situ berkumpul makhluk ghaib yang kerjanya mencari pasal dengan manusia, tempat berkumpulnya Iblis, lokasi makhluk asing luar bumi serta ruangan di mana masa dipesongkan terus disuarakan - walaupun ada penjelasan saintifik yang mampu memperjelaskannya.

Terdapat dua faktor yang mempengaruhi keadaan Segitiga Masalembu, iaitu kawasan tersebut menjadi titik pertemuan arus dan kedua, pengaruh angin monsun setiap tahun.

Fenomena ini yang diistilahkan oleh penyelidik tempatan Indonesia sebagai fenomena Arlindo (Arus Laut Indonesia) berlaku setiap tahun berdasarkan kepada kedudukan matahari, yang akan mempengaruhi pergerakan arus laut.

Perubahan yang berlaku akibat fenomena Arlindo, disebabkan oleh perbezaan tekanan, suhu dan pergerakan air akan memberi kesan ketara kepada perjalanan kapal-kapal laut serta pesawat yang melalui 'segitiga' itu.

Usaha untuk menyedarkan masyarakat Indonesia bahawa apa yang berlaku di Segitiga Masalembu boleh diperjelaskan berdasarkan data meteorologi, masih lagi diteruskan sehingga ke hari ini. Langkah-langkah mengehadkan laluan itu dalam tempoh tertentu ketika situasi memberikan risiko besar kepada pengguna juga telah diperkenalkan.

Ini sedikit sebanyak membantu meredakan angka nahas yang berkemungkinan boleh berlaku di sana namun kita hanya boleh mendoakan agar tragedi-tragedi buruk tidak lagi berulang.

Segitiga Masalembu menjadi lokasi laluan air utama menghubungkan Makasar, Kalimantan dan Surabaya, jadi hendak tak hendak pasti ramai yang akan terus menjadikan segitiga itu laluan utama mereka.


Kenali Iron Dome, Teknologi Anti-Peluru Berpandu Milik Israel

Ketika artikel ini ditulis, Israel baru sahaja melepaskan serangan peluru berpandu ke orang Palestin yang sudah membunuh puluhan rakyat Palestin yang tidak berdosa. Jumlah sebenar mangsa yang terkorban mungkin lebih tinggi daripada yang dilaporkan.

Akibat daripada serangan pihak Zionis Israel terlebih dahulu terhadap orang Islam Palestin yang mahu menunaikan ibadah di Masjid Al-Aqsa sempena 10 hari terakhir Ramadhan, Briged Al-Qassam iaitu sayap kanan HAMAS telah memberikan amaran kepada Israel agar menghentikan serangan sekiranya tidak mahu perkara buruk berlaku.

Israel yang terkenal denngan sikap degilnya itu terus berkeras melancarkan peluru berpandu ke penempatan orang awam yang tidak berdosa. Akibatnya, kedegilan Israel ini memaksa Briged Al-Qassam melancarkan puluhan atau ratusan peluru berpandu ke beberapa kawasan strategik Israel seperti Tel Aviv sebagai tindak balas.

Artikel ini bukanlah ingin berkongsi kronologi konflik yang berlaku sebaliknya sekadar  berkongsi mengenai teknologi "Iron Dome" milik Israel yang berperanan sebagai senjata anti-peluru berpandu terhadap serangan amaran yang dilancarkan oleh Briged Al-Qassam.

Walaupun dilihat hebat, ianya masih gagal "mematikan" kesemua peluru berpandu yang dilancarkan ke Israel dan mengenai kawasan-kawasan strategik seperti stesyen janakuasa elektrik, kawasan tangki penyimpanan minyak, lapangan terbang dan banyak lagi.

Video di atas adalah video terbaru yang tular di media sosial. Ianya memaprkan sistem Iron Dome yang cuba mematahkan serangan peluru berpandu yang dihalakan ke arah pendudukan haram Israel di kawasan yang dikenali sebagai Ashkelon.

Seperti yang dapat dilihat, sistem Iron Dome ini melancarkan peluru berpandu yang menyasarkan pada peluru berpandu yang dihantar oleh pasukan Briged Al-Qassam sebelum ianya tepat mengenai sasaran. Secara ringkas, Iron Dome adalah teknologi anti-peluru berpandu untuk mempertahankan Israel daripada serangan udara.

Iron Dome adalah sistem pertahanan udara mudah alih yang boleh digerakkan oleh trak yang dibangunkan sejak tahun 2008 dan pertama kali digunakan pada tahun 2011. Sistem ini telah dibangunkan untuk memintas roket jarak dekat dan ancaman artleri 155mm dengan jarak tempuh hingga 70km.

Ia dapat dikendalikan dalam semua keadaan cuaca termasuk jerebu, ribut, mendung dan hujan lebat. Ia berperanan melindungi penduduk dan aset kritikal dan dapat ditempatkan secara strategik untuk mengurangkan kerosakan akibat hentaman peluru berpandu pihak musuh.

Iron Dome mengesan, menganalisis dan memintas berbagai ancaman yang masuk, termasuk C-RAM, peluru berpandu tepat, kenderaan udara tanpa pemandu dan pelbagai ancaman udara. Sistem ini setakat ini didakwa sudah memintas lebih daripada 2.000 peluru berpandu dengan kadar kejayaan lebih dari 90%.

Sistem pertahanan udara ini dibangunkan oleh firma pertahanan Israel Rafael Advanced Defence Systems dan Israel Aerospace Industries dengan sokongan dari AS. Ia berfungsi bersama dengan teknologi pemintas "David's Sling and Arrow", yang digunakan untuk mengatasi ancaman jarak sederhana.

Idea untuk menghasilkan teknologi anti-peluru berpandu sebegini sebenarnya tercetus ketika tahun 1990-an lagi. Ketika itu, Hizbullah yang bertapak di Lebanon telah melancarkan peluru berpandu berubi-tubi ke bahagian utara Israel yang mempunyai ramai penduduk.

Serangan ini telah menimbulkan ancaman besar kepada Angkatan Pertahanan Israel atau Israel Defense Forces (IDF). Maka, timbullah idea untuk menghasilkan sistem anti-pluru berpandu jarak dekatnya sendiri, tetapi pegawai pertahanan Amerika Syarikat menganggap idea tersebut hanya sia-sia dan akan gagal.

Pada tahun 2004, idea untuk Iron Dome kembali mendapat momentum dengan perlantikan Brig. Jeneral Daniel Gold sebagai ketua Biro Penyelidikan dan Pembangunan Angkatan Pertahanan Israel (IDF).

Brig. Jeneral Daniel Gold adalah penyokong kuat projek anti-peluru berpandu ini bahkan mengabaikan peraturan kontrak tentera sedia ada untuk mendapatkan pembiayaan tambahan bagi pembangunan senjata ini. Dia juga membantu meyakinkan ahli politik utama untuk menyokong projek tersebut.

Semasa Perang Lebanon Kedua tahun 2006, kira-kira 4000 roket yang ditembakkan oleh Hizbullah (sebahagian besar daripadanya adalah roket Katyusha jarak pendek) mendarat di utara Israel, termasuk di Haifa, bandar ketiga terbesar di Israel. Rentetan roket itu membunuh 44 orang awam Israel dan menyebabkan kira-kira 250,000 warga Israel berpindah ke bahagian lain di Israel.

Di bahagian Selatan pula, lebih daripada 4000 roket dan 4000 bom mortar dilancarkan ke Israel dari Gaza antara tahun 2000 dan 2008 oleh Hamas. Menyedari akan kelemahan mereka daripada serangan udara sebegini, Israel semakin serius membangunkan Iron Dome.

Pada Februari 2007, Menteri Pertahanan Amir Peretz memilih Iron Dome sebagai teknologi pertahanan Israel terhadap ancaman roket jarak dekat ini. Sejak itu, sistem bernilai $210 juta ini telah dibangunkan oleh Rafael Advanced Defense Systems yang bekerjasama dengan IDF.

Dari segi namanya pula, Kementerian Pertahanan kemudian mencadangkan beberapa nama dan yang paling popular ialah "Golden Dome" atau "Kipat Zahav" dalam bahasa Ibrani. Pasukan pembangun teknologi ini menyukai nama itu tetapi bimbang ia kedengaran terlalu mewah kerana perkataan "Gold" itu. Mereka kemudian mencadangkan logam yang berbeza dan "Iron Dome" (atau Kipat Barzel) digunakan.


Sejarah Permulaan Permusuhan Manchester United dan Manchester City

Lebih dua dekad dahulu, liga perdana Inggeris menyaksikan penguasaan pasukan Manchester United, walaupun sekali-sekala cuba diacah oleh dua kelab kerdil dari London.

Beberapa tahun kebelakangan ini pula, kelab Manchester City mencuri tumpuan berjaya menjadi pasukan utama yang cuba dipintas kelab lain di England, selain berjaya menggantikan United sebagai kelab nombor satu di Manchester dalam pertandingan tempatan dan juga Eropah.

Greater Manchester merupakan sebuah daerah yang mempunyai akar umbi bola sepak cukup kukuh, diperkuatkan dengan 7 kelab berstatus profesional iaitu kedua-dua gergasi Manchester, Rochdale, Wigan Athletic, Bolton Wanderers, Oldham Athletic dan Salford City.

Selain itu, terdapat beratus lagi kelab bertaraf semi-profesional dan amatur yang bertanding dalam kesemua 12 divisyen di England, termasuklah liga-liga peringkat mukim seperti Liga Manchester dan Liga West Lancashire, yang duduk dalam hirarki terakhir liga bola sepak England.

Selain itu, Greater Manchester juga menempatkan kelab terbesar yang dimiliki sendiri sepenuhnya oleh kumpulan peminat iaitu FC United of Manchester, kelab yang baru ditubuhkan ekoran krisis selepas Manchester United dibeli oleh kumpulan ahli perniagaan Amerika Syarikat sekitar tahun 2005.

Hubungan antara kelab-kelab besar di Manchester dengan kelab-kelab bawahan terus disemai, mengekalkan tradisi mereka.

Generasi pemain terbaik pasukan Manchester United satu masa dahulu iaitu David Beckham, Nicky Butt, Ryan Giggs, adik-beradik kembar Neville dan Paul Scholes bersama-sama ahli perniagaan Singapura, Peter Lim menjadi pemilik kepada kelab Salford City.

Hasil usaha mereka, Salford City kini sudah naik ke divisyen ke 4 dalam hirarki liga di England serta berjaya memenangi piala pertama mereka dalam kejohanan English Football League pada musim 2019-2020.

Perseteruan antara dua kelab utama di Manchester iaitu United dan City, mempunyai sejarah panjang.

Manchester City bermula sebagai sebuah kelab bola sepak yang diasaskan oleh ahli-ahli Gereja St. Mark, disebabkan oleh masalah yang dihadapi komuniti mereka ketika itu yang sering berdepan masalah pergaduhan sesama sendiri serta ketagihan arak.

Idea untuk menubuhkan kelab sukan dimulakan pada tahun 1875 oleh dua orang warden merangkap ahli gereja, yang mahu mencipta ruang aktiviti kepada anak-anak muda untuk mengerah tenaga mereka ke arah yang lebih baik.

Penubuhan kelab kriket pada tahun 1875 disusuli oleh sebuah kelab bola sepak yang dinamakan St. Mark West Gorton pada tahun 1880. Kelab ini menyertai beberapa perlawanan persahabatan dengan pasukan gereja lain, sebelum menyertai liga England secara rasmi ketika itu hanya dalam format dua divisyen.

St. Mark West Corton menukar namanya kelab Ardwick Association Football Clubb berjaya memenangi liga divisyen dua, melayakkan mereka menyertai liga divisyen satu pada tahun 1890 sebelum menukar nama kepada Manchester City pada tahun 1894.

Sekiranya Manchester City bermula sebagai sebuah pasukan gereja, Manchester United dimulakan sebagai Newton Health LYR Football Club, sebuah kelab yang ditubuhkan pekerja depot pengurusan keretapi Syarikat Lancashire dan Yorkshire (LYR).

Oleh kerana itu semua perlawanan awal Newton Health hanya melibatkan persaingan di antara mereka dengan kelab-kelab bola sepak lain yang ditubuhkan oleh pekerja-pekerja depot atau syarikat-syarikat keretapi lain.

Newton Health menjadi antara kelab terawal yang menyertai pembukaan format liga Football League. Mereka bermula dalam divisyen satu pada musim 1892-1893 ekoran status mereka sebagai pengasas, sebelum tersingkir ke divisyen dua, dua musim berikutnya.

Selepas berdepan skandal kewangan pada tahun 1902, Newton Health FC ditukarkan namanya kepada 'Manchester United' bagi melambangkan permulaan baru kelab itu.

Mereka berjaya mendapatkan sokongan dana empat orang ahli perniagaan tempatan bagi menyelesaikan masalah hutang yang dibebani, akibat salah guna kuasa pengurusan kelab.

Perlawanan pertama melibatkan kedua-dua kelab besar ini berlaku pada 12 November 1881. Dalam perlawanan julung kali diadakan, Newton Health LYR FC berjaya menjinakkan St. Mark West Gorton 3 gol tanpa balas.

Hanya selepas reputasi kedua-dua kelab mula meningkat dan Ardwick City (nama baru St. Mark West Gorton) mula dikenali sebagai antara kelab elit disegani era tersebut, barulah permusuhan sihat kedua-duanya mula digembar-gemburkan.

Kedua-duanya mendominasi kejohanan tempatan Piala Manchester yang dianjurkan untuk beberapa tahun sesama mereka, sebelum dua kelab itu memilih untuk menyertai liga divisyen yang baru dibuka.

Di sinilah perseteruan mereka mula kelihatan lebih jelas namun semangat datang dari komuniti yang sama masih utuh.

Pada tahun 1906, Manchester City terpaksa akur dengan keputusan mahkamah selepas 17 orang pemain mereka didapati bersalah menerima rasuah.

Kesemua pemain digantung seumur hidup daripada menyertai Manchester City, memaksa kesemua pemain mencari kelab baru.

Ketika itulah pengurusan Manchester United cepat-cepat menghubungi 4 orang pemain tonggak utama City iaitu bintang Wales ketika itu Billy Meredith, penyerang dari Scotland bernama Sandy Turnbull, Herbert Burgess yang ketika itu dianggap pemain bek kiri terbaik liga di England dan penjaring terbanyak Manchester City bernama Jimmy Bannister.

Keempat-empat pemain ini menjadi asas utama kepada permulaan kejayaan kelab Manchester United, menjadi tonggak utama pasukan pertama layak dianggap terbaik dari segi kesebelasan dalam permulaan sejarah kelab gergasi tu.

Dalam musim pertama selepas penyertaan mereka, Manchester United memenangi 13 daripada 14 perlawanan, menjaringkan 48 gol dalam 14 perlawanan!

Sandy Thurnbull muncul penjaring terbanyak dengan 25 gol dalam musim tersebut dan United memenangi liga dengan sangat selesa, berkelebihan 8 mata.

Walau bagaimanapun, semangat asal-usul komuniti membuatkan amalan peminat bola sepak di Greater Manchester hadir tak kiralah untuk menyokong City dan United sebagai satu kebiasaan.

Situasi muafakat itu mula berubah selepas tamatnya perang dunia kedua.

Nasib United dan City naik turun dalam tempoh beberapa puluh tahun, selepas beberapa kali kedua-dua kelab tersingkir ke divisyen berbeza menyebabkan kedua-duanya jarang lagi bertemu.

United akhirnya muncul sebagai kuasa bola sepak Eropah pada dekad 50-an, sebelum insiden kapal terbang terhempas pada tahun 1958 membunuh ramai pemain utama mereka memaksa pembangunan semula kelab dilakukan.

Sentimen permusuhan antara keduanya mula benar-benar berakar umbi dalam satu perlawanan musim 1962/1963, ketika kedua-dua kelab bergelut dengan relegasi.

Hanya dipisahkan 1 mata, pemain legenda United yang juga bekas pemain City, Denis Law dijatuhkan dalam kotak penalti memaksa pengadil memberikan penalti kepada United, ketika skor 1-0 memihak kepada City.

Penyerang Manchester United, Albert Quixall menjaringkan penalti tersebut seterusnya mengikat kedudukan 1-1.

Kedudukan itu kekal sehingga wisel penamat, mengakibatkan Manchester United terselamat untuk kekal dalam liga divisyen satu sementara Manchester City pula tersingkir ke divisyen dua.

Mengambil iktibar daripada apa yang berlaku, Manchester City kembali mengukuhkan kelab mereka dengan melakukan pertukaran pengurusan pada tahun 1965, dengan matlamat untuk kembali ke divisyen satu; mereka memenangi liga divisyen dua musim tersebut.

Pada musim 1967-1968, Manchester City berjaya memenangi kejuaraan liga pada hari terakhir perlawanan merampas kejuaraan liga daripada juara bertahan Manchester United dengan perbezaan dua mata.

Walaupun dalam musim tersebut Manchester United bergelar kelab Inggeris pertama memenangi kejuaraan Piala Eropah, luka dinafikan untuk bergelar juara berganda oleh jiran sendiri merupakan satu tamparan hebat yang sukar diterima Manchester United.

Apatah lagi beberapa musim sebelum itu, Manchester City masih bermain dalam divisyen bawah.

Kini era Manchester United mengungguli takhta sudah berakhir, selepas persaraan pengurus legenda mereka Sir Alex Ferguson.

Manchester City pula tampak punya visi besar untuk memastikan mereka jauh meninggalkan jiran dan seteru utama mereka.